
ABSTRACT
Adopţia internaţională este adopţia în care adoptatorul/familia adoptatoare şi copilul ce urmează a fi adoptat au reşedinţa obişnuită în state diferite, iar, în urma încuviinţării adopţiei, copilul urmează a avea aceeaşi reşedintă cu cea a adoptatorului.

Potrivit Convenţiei de la Haga, fiecare stat trebuie să ia cu prioritate măsuri corespunzătoare pentru a permite menţinerea copilului în familia de origine. Adopţia internaţională prezintă avantajul de a oferi o familie permanentă copilului pentru care nu poate fi găsită o familie potrivită în statul său de origine. 

Convenţia de la Haga se aplică "în cazul în care un copil având reşedinţa obişnuită într-un stat parte (statul de origine) a fost, este sau urmează să fie deplasat către alt stat parte (statul primitor), fie după adopţia sa în statul de origine de către doi soţi sau de către o persoană având reşedinţa obişnuită în statul primitor, fie în vederea unei asemenea adopţii în statul primitor sau în statul de origine".
Rezoluția Parlamentului European din 19 ianuarie 2011 referitoare la adopția internațională în Uniunea Europeană
 “invită statele membre să reflecteze asupra posibilităţii coordonării la nivel european a politicilor şi strategiilor privind instrumentul adopţiei internaţionale, în vederea îmbunătăţirii asistenţei în domeniul serviciilor de informare, pregătirii adopţiei interstatale, procesării cererilor de adopţie internaţionale şi a serviciilor post-adopţie, ţinând cont de faptul că toate convenţiile internaţionale privind protecţia drepturilor copilului recunosc dreptul copiilor orfani sau abandonaţi de a avea o familie şi de a fi protejaţi.” (art.1)

În statele membre U.E., reglementările referitoare la adopţia internaţională au fost instituite fie prin legi speciale, fie prin amendarea legislaţiei naţionale privind adopţia în funcţie de prevederile internaţionale în materie (îndeosebi cu prevederile Convenţiei de la Haga). Toate statele membre U..E sunt părţi ale Convenţiei de la Haga.
Lucrarea prezintă aspecte legale referitoare la instituţia adopţiei internaţionale în state membre U.E. şi în alte state ale lumii. Sunt menţionate şi prevederi legate de adopţia naţională întrucât, de regulă, condiţiile legale privind adopţia internaţională sunt cele prevăzute de legislaţia naţională pentru adopţia internă (de exemplu, condiţiile privind copilul adoptabil şi potenţialii adoptatori, condiţiile de consimţământ).
C U P R I N S
	I.
	DOCUMENTE INTERNAŢIONALE  PRIVIND ADOPŢIA 

	5

	II.
	REGLEMENTĂRI PRIVIND ADOPŢIA  INTERNAŢIONALĂ

ÎN STATE MEMBRE UE

	9

	
	Austria
	9

	
	Belgia
	11

	
	Cehia
	15

	
	Danemarca
	18

	
	Finlanda
	20

	
	Franţa
	23

	
	Germania
	27

	
	Grecia
	30

	
	Irlanda
	33

	
	Italia
	36

	
	Marea Britanie
	39

	
	Olanda
	41

	
	Portugalia
	44

	
	Spania

	48

	III.
	ASPECTE LEGALE PRIVIND ADOPŢIA INTERNAŢIONALĂ

ÎN ALTE STATE ALE LUMII

	51

	
	SUA
	51

	
	Canada
	54

	
	Federaţia Rusă
	56

	
	China
	60

	
	Siria
	63

	
	Brazilia
	64

	
	Nigeria


	66

	
	Bibliografie
	67


I. DOCUMENTE INTERNAŢIONALE PRIVIND ADOPŢIA
▪ Convenţia ONU cu privire la drepturile copilului, adoptată la 20 noiembrie 1989 (ratificată de România prin Legea nr. 8/1990)
 stabileşte că protecţia alternativă a copilului care, temporar sau definitiv, este lipsit de mediul său familial sau care, în interesul său, nu poate fi lăsat în acest mediu, poate avea forma plasamentului într-o familie, a adopţiei sau, în caz de necesitate, a încredinţării într-o instituţie de protecţie socială a copilului.

Potrivit art.21 din Convenţie, adopţia internaţională poate fi considerată ca mod alternativ de a asigura îngrijirea necesară copilului, dacă, în ţara sa de origine, acesta nu poate fi încredinţat unei familii care să-l crească în mod corespunzător.
▪ Convenţia europeană în materia adopţiei de copii, adoptată la Strasbourg, la 24 aprilie 1967 (ratificată de România prin Legea nr.15/1993) şi Convenţia europeană revizuită în materia adopţiei de copii, adoptată la Strasbourg la 27 noiembrie 2008 (ratificată de România prin Legea nr.138/2011)
 conţin un ansamblu de dispoziţii comune în ceea ce priveşte condiţiile de fond, procedura şi efectele juridice ale adopţiei, de natură să armonizeze legislaţiile statelor membre ale Consiliului Europei şi să creeze o practică comună în ceea ce priveşte adopţia, pentru a promova binele copiilor, consacrând totodată principiul potrivit căruia adopţia nu poate fi pronunţată decât pe baza consimţământului persoanelor prevăzute de lege şi nu este valabilă decât dacă este pronunţată de o autoritate judiciară sau administrativă.

▪ Convenţia de la Haga asupra protecţiei copiilor şi cooperării în materia adopţiei internaţionale, încheiată la 29 mai 1993 (ratificată de România prin Legea nr.84/1994)
, are drept scop stabilirea garanţiilor de înfăptuire a adopţiilor internaţionale în interesul superior al copilului, crearea unui sistem de cooperare care să prevină răpirea, vânzarea sau traficul de copii şi asigurarea recunoaşterii în statele semnatare a adopţiilor realizate în baza Convenţiei. 
În preambulul Convenţiei se arată că fiecare stat trebuie să ia măsuri iniţiale corespunzătoare pentru a permite menţinerea copilului în familia de origine. În cazul în care copilului nu i se poate găsi o familie potrivită în statul de origine, adopţia internaţională prezintă avantajul de a-i oferi acestuia o familie permanentă.  

Convenţia de la Haga se aplică "în cazul în care un copil având reşedinţa obişnuită într-un stat parte (statul de origine) a fost, este sau urmează să fie deplasat către alt stat parte (statul primitor), fie după adopţia sa în statul de origine de către doi soţi sau de către o persoană având reşedinţa obişnuită în statul primitor, fie în vederea unei asemenea adopţii în statul primitor sau în statul de origine".

În contextul Convenţiei de la Haga, noţiunea de adopţie internaţională nu este folosită în accepţiunea sa generală, ci se concentrează numai asupra adopţiilor internaţionale prin care se realizează "deplasarea" copilului din statul de origine în statul de primire. Prin "statul de origine" nu se înţelege statul a cărui cetăţenie o are copilul, ci statul unde acesta are reşedinţa obişnuită, după cum prin "statul de primire" nu se înţelege statul a cărui cetăţenie o are adoptatorul, ci statul în care familia sau persoana adoptatoare îşi are reşedinţa obişnuită. 
Potrivit art.2 din Convenţia de la Haga, singurul element de extraneitate care prezintă interes este cel al reşedinţei (cetăţenia părţilor fiind indiferentă).
Prin aplicarea Convenţiei, nu se face derogare de la legile statului de origine a copilului conform cărora adopţia unui copil cu reşedinţa obişnuită în acel stat trebuie să aibă loc în statul de origine sau care interzic plasamentul copilului în statul primitor/deplasarea acestuia în acest stat înainte de adopţie.

Potrivit dispoziţiilor Convenţiei, adopţiile internaţionale pot avea loc numai dacă autorităţile competente au constatat “după luarea în considerare a posibilităţii plasamentului copilului în statul său de origine, că o adopţie internaţională corespunde interesului său superior”. Aceste dispoziţii consacră caracterul subsidiar al adopţiei internaţionale.

Adopţiile internaţionale realizate în baza Convenţiei de la Haga pot avea loc numai dacă autorităţile competente ale statului de origine:
- au stabilit adoptabilitatea copilului;
- au constatat, după luarea în considerare a posibilităţilor de plasament al copilului în statul său de origine, că o adopţie internaţională corespunde interesului superior al copilului;

- s-au asigurat că: persoanele, instituţiile şi autorităţile al căror consimţământ este cerut pentru adopţie au primit sfaturile necesare şi au fost corespunzător informate asupra consecinţelor consimţământului lor, în special asupra menţinerii sau ruperii, ca urmare a adopţiei, a legăturilor de drept între copil şi familia sa de origine; şi-au dat în mod liber consimţământul în formele legale cerute; consimţămintele nu au fost obţinute contra unei plăţi sau a unei prestaţii de orice fel şi nu au fost retrase; consimţământul mamei, dacă este cazul, nu a fost dat decât după naşterea copilului;

- s-au asigurat, ţinând seama de vârsta şi de maturitatea copilului că: acesta s-a bucurat de sfaturi şi a fost bine informat asupra consecinţelor adopţiei şi ale consimţământului său la adopţie, dacă acesta este cerut; cerinţele şi părerile copilului au fost luate în considerare; consimţământul copilului la adopţie, când este cerut, s-a dat în mod liber, în formele legal prevăzute; acest consimţământ nu a fost obţinut contra unei plăţi sau a unei prestaţii de orice fel;
- au constatat că viitorii părinţi adoptivi sunt corespunzători şi apţi să adopte; s-au asigurat că viitorii părinţi adoptivi s-au bucurat de sfaturile necesare; au constatat că cel adoptat este sau va fi autorizat să intre şi să locuiască în statul primitor.

Condiţii procedurale privind adopţia internaţională 

Persoanele cu reşedinţa obişnuită într-un stat semnatar, care doresc să adopte un copil a cărui reşedinţă obişnuită este situată în alt stat, urmează să se adreseze autorităţilor centrale în care îşi au reşedinţa obişnuită.

Dacă autoritatea centrală a statului primitor consideră că solicitanţii sunt calificaţi şi apţi să adopte, întocmeşte un raport cuprinzând informaţii cu privire la identitatea, capacitatea legală şi aptitudinea acestora de a adopta, situaţia personală, familială, medicală, mediul social, motivele care îi determină să adopte un copil, aptitudinea de a-şi asuma o adopţie internaţională. Raportul se transmite autorităţii centrale a statului de origine a copilului.

Dacă autoritatea centrală a statului de origine consideră că minorul poate fi adoptat, întocmeşte un raport cuprinzând informaţii asupra copilului referitoare la identitatea, adoptabilitatea, mediul său social, evoluţia personală şi familială, trecutul său medical şi al familiei sale; evaluări ale condiţiilor de educaţie a copilului, originii etnice, religioase şi culturale ale acestuia; constatarea potrivit căreia plasamentul se realizează în interesul superior al copilului.  Autoritatea centrală a statului de origine transmite autorităţii centrale a statului primitor raportul asupra copilului, dovada exprimării consimţămintelor necesare şi motivarea avizului pentru plasament. 
De asemenea, dacă legea prevede astfel, autoritatea centrală a statului de origine a copilului trebuie să ia măsurile care se impun pentru păstrarea confidenţialităţii asupra identităţii mamei şi tatălui biologici ai copilului.
Autorităţile centrale ale celor două state vor lua toate măsurile necesare, astfel încât copilul să primească aprobarea de a ieşi din statul de origine, precum şi pe cea de a intra şi de a locui permanent în statul primitor.

În cazul în care adopţia urmează să aibă loc după deplasarea copilului în statul primitor, iar autoritatea centrală a acestui stat consideră că menţinerea copilului în familia primitoare nu mai este în interesul copilului, aceasta ia măsurile necesare pentru asigurarea protecţiei copilului, urmând a lua copilul şi a se îngriji provizoriu de acesta. Ţinând seama, în special, de vârsta şi de maturitatea copilului, acesta va fi consultat şi, dacă este cazul, i se va cere consimţământul pentru măsurile care se impun.
Într-un stat semnatar, recunoaşterea unei adopţii nu poate fi refuzată decât în cazul în care adopţia este vădit contrară ordinii sale publice, ţinând seama de interesul superior al copilului.

Efectele legale ale adopţiei internaţionale
Recunoaşterea adopţiei implică recunoaşterea: legăturii de filiaţie între copil şi părinţii adoptivi; răspunderii părinteşti a părinţilor adoptivi faţă de copil; ruperii legăturii pre-existente de filiaţie între copil şi părinţii biologici, dacă adopţia produce acest efect în statul unde a avut loc.

Dacă adopţia are ca efect ruperea legăturii pre-existente de filiaţie, copilul se bucură, în statul primitor şi în orice stat semnatar în care adopţia este recunoscută, de drepturi echivalente celor care rezultă din adopţiile care produc acest efect în fiecare dintre aceste state.

În cazul în care adopţia făcută în statul de origine nu are drept efect ruperea legăturilor de filiaţie pre-existente, aceasta poate, în statul primitor care recunoaşte adopţia potrivit convenţiei, să fie schimbată într-o adopţie care produce aceste efecte, dacă dreptul statului primitor o permite şi dacă au fost sau sunt date consimţămintele necesare.
II. REGLEMENTĂRI PRIVIND ADOPŢIA ÎN STATE MEMBRE U.E.
AUSTRIA

▪ Bază legală
Codul civil (art.178 – 185 a)

Legea federală privind protecţia tinerilor

Legile regionale referitoare la protecţia tinerilor

A. Adopţia internaţională
Austria a ratificat, în 1980, Convenţia europeană privind adopţia copiilor din 1968 şi, în 1999, Convenţia de la Haga. Nu există o lege specială de implementare a prevederilor Convenţiei de la Haga, dar legislaţia federală şi regională referitoare la adopţie a fost modificată în conformitate cu cerinţele prevăzute de Convenţie.

Autorităţile centrale prevăzute de art.6 din Convenţie sunt Ministerul Federal al Justiţiei şi guvernele regionale. 
Legislaţia naţională privind adopţia nu face distincţie între adopţia naţională şi cea internaţională. 
Legea aplicabilă procedurii de adopţie internaţională se determină în conformitate cu Legea austriacă privind dreptul internaţional privat.

În principal, pentru adopţia internaţională au aplicabilitatea prevederile legale referitoare la adopţia internă. În subsidiar, însă, se face distincţie între ţările semnatare ale Convenţiei de la Haga şi cele nesemnatare. În cazul statelor nesemnatare, procedurile de adopţie se desfăşoară în aceste state. 
Legislaţia naţională nu reglementează o procedură specială de recunoaştere a adopţiilor internaţionale. Totuşi, în cazul în care un act sau procedură legală are ca obiect adopţia în baza unei legi străine, autoritatea publică pentru protecţia tinerilor sau tribunalul verifică dacă adopţia este legală şi dacă trebuie recunoscută. În cazul în care cetăţenii străini adoptă sau sunt adoptaţi în Austria, au aplicabilitate prevederile legilor de drept internaţional privat.
Copiii - subiect al adopţiei internaţionale - trebuie să îndeplinească condiţiile de eligibilitate prevăzute în Convenţia de la Haga: înaintea plasării spre adopţie internaţională trebuie să fi fost făcute  încercări pentru adopţie în ţară; în cazul în care copilul abandonat este legitim, potenţialii adoptatori trebuie să-l contacteze pe tatăl biologic al acestuia (dacă este posibil) şi să obţină consimţământul ambilor părinţi; în cazul în care copilul este orfan sau abandonat, contractul de adopţie trebuie semnat de tutorele legal al acestuia sau de mama copilului (dacă este posibil).U.S. Embassy in Austria 
Address: Boltzmanngasse 16 
A-1090 Vienna 
Tel.: (+43-1) 31339-0 
Fax: (+43-1) 310 06 82 
E-mail: embassy@usembassy.at 
Internet: http://www.usembassy.at/en/
Suplimentar etapelor prevăzute pentru adopţia internă, în cazul adopţiei internaţionale trebuie întocmite rapoarte detaliate referitoare la adoptat şi adoptatori. În anumite situaţii, este obligatorie participarea la cursurile de pregătire referitoare la statul de origine al copilului. 

Autorităţile locale au obligaţia de a-i audia pe potenţialii părinţi adoptivi pentru a evalua aptitudinea aptitudinea acestora de a adopta. 
Adopţia se poate finaliza în ţara de origine a copilului sau ţara de origine a copilului ce urmează a fi adoptat îşi poate da acordul ca părinţii adoptivi să obţină tutela copilului până la finalizarea adopţiei. Trebuie subliniat faptul că, potrivit Convenţiei  de la Haga, contactul între potenţialii adoptatori şi persoanele care au custodia copilului este interzis până în momentul autorizării adopţiei. 

După ce adopţia devine legal efectivă, autorităţile locale competente monitorizează relaţia dintre părinţii adoptivi şi copilul adoptat şi întocmeşte aşa-numitele “rapoarte post-adopţie”. În anumite cazuri, rapoartele post-adopţie sunt solicitate expres de ţara de origine a subiectului adopţiei (de exemplu, India, Rusia, Macedonia şi Tailanda). 
B. Adopţia naţională

▪ Autorităţi competente în materia adopţiei
Procesul de adopţie este gestionat de Serviciul pentru protecţia tinerilor (autoritate federală). Potrivit art.24(1) din Legea federală privind protecţia tinerilor, autorităţile publice de protecţie a tinerilor au dreptul de a da copiii în plasament pentru adopţie, potenţialilor adoptatori.  
De asemenea, aceste autorităţi pot recunoaşte statutul de agenţii de plasament spre adopţie unor organizaţii/asociaţii non-guvernamentale. Legea prevede şi atribuţia acestor autorităţi de a plasa un copil spre adopţie în străinătate. 
Toate cele 9 provincii federate au adoptat, în legile regionale, prevederi în acest sens. Majoritatea provinciilor limitează competenţa plasamentului spre adopţie în străinătate numai la autorităţile publice de protecţie a tinerilor. Fac excepţie 3 provincii – Oberösterreich, Salzburg şi Viena – care permit delegarea acestei atribuţii către organizaţii/asociaţii non-guvernamentale agreate.

▪ Copiii adoptabili

Întrucât, în mod tradiţional, adopţia a fost şi este considerată ca o modalitate prin care părinţii fără copii dobândesc un succesor pentru numele şi averea lor, legea nu prevede, pentru copilul adoptabil, multe restricţii legate de vârstă, naţionalitate sau de alte caracteristici.

Adopţia are ca rezultat stabilirea unei descendenţe legitime, iar copilul adoptat este considerat ca şi copil născut în cadrul căsătoriei; tatăl biologic îşi poate adopta copilul născut în afara căsătoriei; bunicii îşi pot adopta nepoţii.

▪ Condiţii referitoare la potenţialii adoptatori
- Statut civil. Poate adopta un copil orice persoană care are capacitate legală de exerciţiu şi care nu a depus un jurământ de celibat (“a promis în mod solemn să nu se căsătorească” - preoţi catolici, călugări, călugăriţe). 
Adopţia poate fi făcută de o singură persoană sau, în comun, de cuplurile căsătorite heterosexuale şi homosexuale (din 2013). De regulă, soţii pot adopta un copil numai în comun. Excepţii: copilul unuia din soţi urmează a fi adoptat de celălalt soţ; unul dintre soţi este declarat legal incompetent; cuplul adoptator a trăit separat mai mult de 3 ani; în alte cazuri similare grave.

Nu pot adopta persoanele care răspund oficial de administrarea proprietăţii copilului. 
- Vârsta. Tatăl adoptator trebuie să aibă vârsta de 30 de ani, iar mama adoptatoare, 28 ani. În cazul în care cuplul adoptă un copil în comun sau dacă o persoană adoptă copilul soţului/soţiei, limita de vârstă nu are aplicabilitate. 
Diferenţa de vârstă dintre soţii adoptatori şi adoptat trebuie să fie de 18 ani. În cazul în care adoptatul este copilul biologic născut în afara căsătoriei al unuia din soţi sau are legături de rudenie cu adoptatorul, este suficientă o diferenţă de vârstă de 16 ani. 

Deşi legea nu prevede o limită de vârstă pentru adoptatori, s-a constatat că este puţin probabil ca persoanele care au depăşit vârsta de 40 de ani să îndeplinească condiţiile necesare pentru o adopţie efectuată în interesul copilului. 
Legea regională privind protecţia tinerilor din provincia Vorarlberg permite adopţia numai dacă diferenţa de vârstă dintre copil şi potenţialul adoptator este similară cu cea dintre copil şi părinţii săi biologici (art.23).
- Consimţămintele necesare pentru pronunţarea hotărârii judecătoreşti de adopţie. Potrivit legii, este necesar consimţământul: părinţilor biologici ai copilului; soţiei adoptatorului; mamei adoptatului.  
Consimţământul acestora nu este necesar dacă: au calitatea de tutore (ar putea fi cazul mamei biologice sau mamei adoptatului); se află în imposibilitatea de a-şi comunica dorinţa; au domiciliul necunoscut de cel puţin 6 luni. La cererea adoptatorului/adoptatului, tribunalul poate renunţa la consimţământul prevăzut legal în cazul unui refuz nejustificat de a consimţi. 
- Procedura secretă şi anonimă a adopţiei; posibilitatea descoperirii originii. Legea permite atât adopţia secretă, cât şi adopţia deschisă. Părţile pot încheia un contract de adopţie care să conţină clauza conform căreia părinţii biologici şi-au exprimat acordul de a nu fi informaţi asupra persoanei adoptatorului. 
În practică, există 3 forme de adopţie: adopţia secretă (părinţii biologici nu ştiu nimic despre adoptatori, dar pot fi informaţi de autorităţile competente asupra evoluţiei copilului); adopţia semi-deschisă (părinţii biologici cunosc identitatea adoptatorului, dar li se interzice contactarea acestuia, fiind informaţi de autorităţile competente asupra evoluţiei copilului) şi adopţia deschisă (părinţii biologici cunosc identitatea adoptatorului şi pot stabili contacte cu noua familie a copilului lor).

În cazul adopţiilor secrete, interdicţia aplicabilă părinţilor biologici nu se aplică adoptatului. În orice moment, acesta are acces la registrul de stare civilă, aflând astfel numele părinţilor biologici.  
BELGIA
▪ Bază legală
Codul civil
 (Cartea I, Titlul VIII – Adopţia, Capitolul I – Dreptul intern, Capitolul II – Dreptul internaţional)
Codul judiciar
 (Cartea IV – Proceduri speciale, Capitolul VIII-bis – Adopţia)
Codul penal
 (Cartea II – Infracţiunile şi sancţiunile prevăzute pentru acestea, Titlul VII – Infracţiunile şi delictele contra familiei şi a moralităţii publice,  Capitolul X – Infracţiuni şi delicte privind adopţia)
▪ Competenţe de reglementare  în materia adopţiei
Reglementarea adopţiei intră parţial în competenţa statului federal şi parţial în competenţa Comunităţilor. 
Statul federal stabileşte:

- normele de drept civil, îndeosebi  în ce priveşte statutul minorilor şi al familiilor şi, pe cale de consecinţă, în materia adopţiei;
- normele privind condiţiile de realizare a adopţiei (necesitatea hotărârii judecătoreşti de aptitudine, vârsta adoptatorilor, consimţământul, principiul subsidiarităţii etc.), conţinutul dosarului de adopţie, formele de adopţie şi efectele acesteia; 
- normele referitoare la naţionalitate, la accesul pe teritoriul naţional şi la sejurul străinilor pe teritoriul Belgiei.

Tribunalele pentru tineri au următoarele competenţe:

- de a judeca aptitudinea de a adopta a potenţialilor adoptatori şi gradul de adoptabilitate a copilului;

- de a se pronunţa asupra stabilirii adopţiei în Belgia, asupra conversiei şi a revocării unei adopţii simple, precum şi asupra revizuirii unei adopţii a unui minor (pentru persoanele majore adoptate, competenţa aparţine Tribunalului de primă instanţă).
Comunităţile au competenţa de a fixa normele privind ajutorul, sprijinul şi asistenţa acordată potenţialilor adoptatori şi copiilor adoptabili. 
▪ Aspecte comune adopţiei interne şi adopţiei internaţionale

Condiţii privind potenţialii adoptatori
- Statut civil. Pot adopta un copil: cuplurile căsătorite heterosexuale sau homosexuale; doi parteneri înregistraţi (de sex diferit sau nu); doi parteneri de fapt (de sex diferit sau nu); o persoană singură.

- Vârsta. Persoanele care doresc să adopte un copil trebuie să aibă vârsta de 25 de ani şi să aibă cel puţin 15 ani mai mult decât adoptatul. În cazul adopţiei copilului unuia dintre parteneri, vârsta minimă a adoptatorului trebuie să fie de 18 ani, iar diferenţa de vârstă dintre adoptator şi adoptat de 10 ani. 
Vârsta potenţialilor adoptatori trebuie să fie de maximum 46 de ani (de la această regulă se poate face excepţie, în cazul adopţiei unor copii cu dizabilităţi).
- Consimţăminte. Dacă potenţialul adoptator, unul dintre potenţialii adoptatori sau adoptatul este căsătorit, în faţa tribunalului competent trebuie să-şi exprime consimţământul pentru adopţie soţul sau, după caz, partenerul.
- Aptitudinea de a adopta. Candidatul/candidaţii la adopţie trebuie să fie calificaţi şi apţi pentru a adopta. Este aptă pentru a adopta persoana care are calităţile socio-psihologice necesare. Aptitudinea trebuie confirmată prin hotărâre judecătorească pronunţată de tribunalul pentru tineri.

Condiţii privind copilul adoptabil
- Vârsta. Copii cu vârsta de până la 18 ani pot face subiect al adopţiei restrânse (simple) sau depline. Pentru persoana a cărei vârstă depăşeşte 18 ani, este permisă numai adopţia simplă.

- Consimţăminte. Părinţii biologici pot consimţi la adoptarea copilului lor numai după 2 luni de la naşterea acestuia.   

Consimţământul părinţilor biologici/tutorelui legal al copilului sub 18 ani trebuie exprimat liber şi numai după ce au fost informaţi/informat cu aspectele legale şi efectele produse de un astfel de consimţământ. În acest sens, autorităţile cu competenţe în adopţia naţională şi internaţională au obligaţia de a oferi sprijin şi asistenţă părinţilor biologici/tutorelui legal.
Orice copil care a împlinit vârsta de 12 ani în momentul pronunţării hotărârii de adopţie trebuie să consimtă la adopţia sa. 
Consimţământul nu este necesar în cazul unei persoane lipsite de discernământ, al unei persoane aflate în stare de minoritate prelungită sau al unei persoane declarate interzise.
- Interesul superior al copilului. Orice adopţie trebuie să aibă la bază motive corecte şi, dacă aceasta vizează un copil, nu poate avea loc decât în interesul superior al copilului şi cu respectarea drepturilor fundamentale recunoscute de dreptul internaţional.
- Caracteristici familiale. Persoana pentru care s-a stabilit filiaţia maternă/paternă nu poate fi adoptată de mama sa/tatăl său. 
▪ Etapele procedurii de adopţie internaţională
În cazul adoptării unui copil străin, acesta este adus din ţara de origine în Belgia după aprobarea adopţiei în străinătate sau anterior adopţiei, în vederea pronunţării unei hotărâri de adopţie în Belgia (plasament pre-adoptiv). 
Potrivit principiului subsidiarităţii, adopţia internaţională poate avea loc numai după epuizarea tuturor încercărilor de plasament al copilului în ţara de origine (în familie, instituţii sociale etc.). Respectarea acestui principiu este supusă verificării pentru fiecare caz de adopţie internaţională în parte.

Procedura de adopţie include următoarele etape : 
- depunerea cererii de adopţie la autoritatea centrală cu competenţe în domeniul adopţiei (în Regiunea Flamandă – Autoritatea centrală pentru adopţii ; în Regiunea Valonă – Ministerul Comunităţii Franceze, Direcţia pentru adopţii);

- participarea obligatorie a candidaţilor adoptanţi la cursurile de pregătire şi obţinerea certificatului de participare (cu o valabilitate de 1 an) ; 

- obţinerea hotărârii judecătoreşti de aptitudine pentru adopţie (după obţinerea certificatului de participare la cursurile de pregătire). Hotărârea se pronunţă de către judecătorul pentru tineri, după efectuarea unei anchete sociale. Hotărârea are o perioadă de valabilitate de 4 ani, care poate fi prelungită cu încă 2 ani în cazul în care procedura de adopţie nu a fost încheiată. 
Simultan, Ministerul Public redactează un raport care conţine informaţii referitoare la identitatea, capacitate legală, situaţia personală, familială, medicală şi socială a candidaţilor adoptanţi; 
- contactarea organismului de adopţie agreat. Hotărârea judecătorească de aptitudine, însoţită de raportul Ministerului Public se trimite la organismul de adopţie agreat. În calitate de structură de legătură cu autorităţile străine, organismul de adopţie întocmeşte dosarul de adopţie, transmite dosarul autorităţilor străine, primeşte propunerea privind copilul. Fiecare organism de adopţie agreat lucrează cu un număr limitat de ţări;
- decizia de adopţie se pronunţă prin hotărâre judecătorească sau prin decizie administrativă în ţara de origine a copilului ;
- recunoaşterea şi înregistrarea deciziei străine de adopţie de către autoritatea centrală federală se realizează pe  baza tuturor documentelor de adopţie (în original şi legalizate) prezentate Autorităţii Centrale Federale. 
- înscrierea copilului adoptat în registrul de stare civilă.
▪ Monitorizarea post-adopţie internaţională
Se realizează de Autoritatea Centrală Comunitară, în colaborare cu organismele agreate de adopţie. Organismul de adopţie agreat are obligaţia de a asigura monitorizarea post-adopţie în termen de 3 luni de la sosirea în Belgia a copilului. Acest organism exercită şi monitorizările solicitate de majoritatea ţărilor străine. 

▪ Efectele legale ale adopţiei internaţionale
Numele copilului

Dacă adopţia se pronunţă de un judecător străin, au aplicabilitate normele de drept internaţional privat din ţara de origine a copilului. În cadrul procedurii de recunoaştere a adopţiei, Autoritatea Centrală Federală stabileşte numele care se atribuie copilului cu respectarea normelor de drept internaţional privat belgian. Astfel, dacă, prin adopţie, copilul obţine naţionalitate belgiană, numele acestuia se stabileşte conform regulilor de drept belgian. În cazul în care copilul îşi păstrează naţionalitatea străină, numele acestuia se stabileşte conform normelor de drept din statul de origine. 

Dacă adopţia este pronunţată de un judecător belgian:

- în cazul în care copilul este străin, judecătorul aplică normele de drept ale statului a cărui naţionalitate o are copilul adoptat;
- în cazul în care copilul are naţionalitate belgiană (sau obţine, prin adopţie naţionalitate belgiană) judecătorul aplică normele dreptului belgian în materie, respectiv:
a. pentru adopţia deplină: copilul adoptat va avea numele tatălui adoptiv, dacă este adoptat de un cuplu format dintr-un bărbat şi o femeie; numele părintelui adoptiv dacă este adoptat de o persoană singură; numele unuia din părinţii adoptiv în cazul adopţiei de un cuplu format din persoane de acelaşi gen.
b. pentru adopţia restrânsă – părţile pot cere tribunalului ca cel adoptat să-şi păstreze numele, precedat sau urmat de numele adoptatorului, al bărbatului adoptator sau de numele unuia din părinţii adoptivi în cazul adopţiei de un cuplu format din persoane de acelaşi gen.  Dacă adoptatul are peste 18 ani, părţile pot solicita tribunalului ca nici o modificare să nu fie făcută în ce priveşte numele adoptatului. 

Naţionalitatea
Adopţia recunoscută de Autoritatea Centrală Federală conferă adoptatului naţionalitate belgiană la data la care adopţia îşi produce efectele, dacă adoptatul nu a împlinit vârsta de 18 ani şi dacă

- adoptatul este născut în Belgia şi a fost adoptat de un cetăţean belgian;

-  adoptatul s-a născut în străinătate şi a fost adoptat de un belgian născut în Belgia sau Congo înainte de 30.06.1960 sau în Rwanda sau Burundi înainte de 1.07.1962;

- adoptatul s-a născut în străinătate şi a fost adoptat de un belgian născut în străinătate
;
- adoptatul este născut în străinătate şi a fost adoptat de un belgian născut în străinătate care nu a depus declaraţia de atribuire a naţionalităţii (în 5 ani de la adoptare), iar adoptatul nu a primit o altă naţionalitate înainte de împlinirea vârstei de 18 ani (dacă, înainte de împlinirea vârstei de 18 ani a dobândit o altă naţionalitate, nu i se mai atribuie naţionalitatea belgiană). 
Adopţia unei persoane majore nu conduce la atribuirea naţionalităţii belgiene. 
Accesul pe teritoriul naţional
În ce priveşte adopţia minorilor, recunoaşterea adopţiei străine are ca efect eliberarea automată a paşaportului belgian pentru copil (dacă copilul obţine naţionalitate belgiană) sau a vizei (dacă copilul nu obţine naţionalitate belgiană).

În ce priveşte adopţia unor persoane majore, recunoaşterea adopţiei străine nu implică eliberarea vizei. Au aplicabilitatea condiţiile generale privind eliberarea vizei de tip D “Regruparea familială”. 

▪ Conversia, revocarea şi revizuirea adopţiei
Conversia. Dacă hotărârea judecătorească pentru adopţia simplă a fost transcrisă în Belgia, adoptatorii pot depune o cerere de conversie în faţa tribunalului pentru tineri în scopul transformării acesteia în adopţie deplină. 
Conversia este posibilă numai dacă sunt îndeplinite toate condiţiile prevăzute de lege pentru adopţia deplină. 
Revocarea. Numai adopţia simplă este revocabilă pentru motive foarte grave, la cererea adoptatului, a adoptatorilor/adoptatorului sau a procurorului.

Adopţia deplină este irevocabilă. 
Revizuirea. Revizuirea unei hotărâri judecătoreşti de adopţie este posibilă în cazul în care există indicii suficiente că o adopţie a avut loc ca urmare a răpirii, vânzării sau traficului cu copii. Revizuirea poate fi cerută de Ministerul Public sau de o persoană din familia biologică a copilului (de până la gradul 3). 
CEHIA 

▪ Bază legală

Legea familiei nr.94/1963

Legea nr.359/1999 privind protecţia socială şi legală a copiilor

A. Adopţia internaţională

▪ Autorităţi competente: Oficiul pentru protecţia legală internaţională a copiilor

Oficiul asigură protecţia socio-legală în materia adopţiei copiilor din Cehia de către străini, adopţiei de copii străini de către cetăţenii cehi, precum şi a adopţiei: copiilor cu cetăţenie cehă dar fără reşedinţa permanentă pe teritoriul naţional; copiilor fără cetăţenie cehă,  care nu au permis de reşedinţă permanentă pe teritoriul naţional sau a căror reşedinţă pe teritoriul naţional nu a fost raportată de cel puţin 90 de zile, conform reglementării legale speciale care guvernează condiţiile de reşedinţă ale străinilor pe teritoriul Republicii, dacă părinţii sau persoanele fizice având obligaţia de întreţinere a acestora au reşedinţa pe teritoriul naţional.

▪ Procesul de adopţie este guvernat de legea ţării al cărei cetăţean este părintele adoptiv. În cazul în care soţul şi soţia au cetăţenie diferită, trebuie îndeplinite toate condiţiile prevăzute de legislaţia în materie a celor două ţări. În ce priveşte consimţământul copilului la adopţie, este posibil ca acesta să fie guvernat de sistemul legal din ţara a cărei cetăţenie o deţine copilul.

▪ Competenţele Oficiului pentru protecţia legală internaţională a copiilor sunt atât cele prevăzute de legea naţională, cât şi cele în materie incluse în tratatele internaţionale la care Cehia este parte.  
În înţelesul Convenţiei de la Haga, acest Oficiu este Autoritate Centrală. Are funcţia de reprezentant legal al copilului şi are atribuţii în procedura de intermediere a adopţiei; are de asemenea, funcţii importante în negocierea şi cooperarea cu alte autorităţi străine similare.

▪ Intermedierea adopţiei. În cadrul acestei proceduri, Oficiul gestionează registrul:
a) copiilor cărora li se asigură protecţie socio-legală şi care sunt eligibili pentru adopţie străină; înregistrarea se face pe baza notificării Ministerului Muncii şi Afacerilor Sociale;

b) copiilor eligibili pentru adopţie în Cehia care nu au permis de reşedinţă permanentă în Cehia sau a căror reşedinţă pe teritoriul naţional nu a fost raportată de cel puţin 90 de zile; înregistrarea în registru se face pe baza notificărilor trimise de organismele guvernamentale naţionale, de organizaţii guvernamentale străine sau de alte organizaţii autorizate legal pentru exercitarea de competenţe în domeniul adopţiilor internaţionale;

c) solicitanţilor eligibili pentru a deveni părinţi adoptivi ai copiilor menţionaţi la litera b)

d) persoanelor fizice eligibile pentru a deveni părinţi adoptivi  ai copiilor menţionaţi la litera a), dacă aceste persoane nu au permis de reşedinţă permanentă pe teritoriul naţional sau dacă reşedinţa pe teritoriul naţional nu a fost raportată de cel puţin 365 de zile. 
Oficiul radiază din registru înregistrarea copilului sau persoanei menţionate la litera d), dacă intermedierea adopţiei are loc la data deciziei de adopţie. De asemenea, radiază din registru numele solicitantului sau al persoanei menţionate la litera d) dacă: se descoperă circumstanţe materiale în care intermedierea adopţiei nu poate avea loc; solicitantul sau persoana menţionată încalcă o condiţie materială privind obligaţia de a prezenta informaţii decisive pentru înregistrarea în registru; la cererea solicitantului sau a persoanei în cauză. Oficiul radiază numele unui copil înregistrat în registru la solicitarea unei autorităţi străine sau a unei organizaţii străine autorizate pentru adopţiile internaţionale.

Oficiul emite o decizie de radiere din registru numai în cazurile solicitanţilor şi persoanelor menţionate la litera d). 

Oficiul suspendă intermedierea adopţiei dacă aceasta vizează copii care sunt simultan înregistraţi în registrul copiilor pentru adopţii străine sau în registrul copiilor eligibili pentru adopţie în Cehia, sau dacă vizează solicitanţii menţionaţi la litera c). 

Pe baza unei notificări scrise a Oficiului, solicitantul are dreptul de a se întâlni cu copilul şi de a depune o cerere de luare în custodie a acestuia, în calitate de viitori părinţi adoptivi, în termen de 30 de zile de la data primirii notificării.
B. Adopţia naţională

▪ Condiţii privind potenţialii adoptatori
Potrivit Legii familiei, un copil poate fi adoptat numai de persoane cu capacitate deplină de exerciţiu, al căror mod de viaţă garantează că adopţia este în interesul copilului şi al societăţii.

- Statut civil. Pot adopta persoane singure sau cupluri căsătorite/care coabitează de cel puţin 3 ani. 
Adopţia unui copil de către o persoană singură este posibilă în cazul în care copilul este adoptat de soţia părintelui biologic sau în cazuri excepţionale.

Nu sunt admise cererile depuse de: persoanele care au fost căsătorite de 3 sau mai multe ori (cu excepţia persoanelor văduve), mariajele anterioare fiind încheiate în principal din vina acestora; persoanele a căror lipsă de interes faţă de proprii copii poate fi demonstrată; persoanele ai căror copii se află în grija altora/au fost adoptaţi de alte familii; persoanele decăzute din drepturile părinteşti.

De asemenea, nu pot adopta: persoanele care au comis infracţiuni penale împotriva moralei sau infracţiuni care implică minori; persoanele ale căror condiţii materiale, sociale şi de locuit sunt improprii; persoanele care aparţin unui grup religios neînregistrat. 
- Vârsta. Între vârsta adoptatorilor şi vârsta copilului adoptat trebuie să existe o diferenţă “adecvată”. Diferenţa de vârstă dintre adoptatorul de sex feminin şi copil trebuie să fie mai mare de 18 ani şi mai mică de 40 de ani.

- Starea de sănătate. Nu sunt admise cererile depuse de: persoanele care prezintă probleme serioase de sănătate care le-ar împiedica să-şi îndeplinească funcţiile de părinte (boli somatice sau tulburări psihologice, inclusiv tulburări de personalitate şi retard mental); persoanele faţă de care, din motive medicale, s-a lua măsura legală a limitării sau interzicerii efectuării de acte legale; persoanele care urmează un tratament împotriva dependenţei de alcool/droguri. 
▪ Condiţii privind copilul adoptabil
Pentru adopţia unui copil, este necesar consimţământul părinţilor (cu excepţiile menţionate la încuviinţarea adopţiei).

▪ Consimţământul pentru adopţie
Pentru încuviinţarea adopţiei, este necesar consimţământul părinţilor biologici (chiar dacă aceştia sunt minori) sau al reprezentantului legal al copilului, precum şi al copilului capabil să înţeleagă consecinţele adopţiei.

Consimţământul părinţilor nu este necesar dacă: aceştia nu au manifestat interes faţă de copil, de o manieră permanentă, pe o perioadă de cel puţin 6 luni (nevizitarea copilului, neîndeplinirea obligaţiei de întreţinere a copilului în mod regulat şi voluntar); aceştia nu au manifestat nici un interes faţă de copil timp de 2 luni de la naşterea acestuia. Neîndeplinirea acestor obligaţii trebuie certificată prin hotărâre judecătorească, pronunţată la solicitarea autorităţii pentru protecţia socio-legală a copilului (în calitate de tutore) sau a unuia din părinţii copilului.

De asemenea, consimţământul părinţilor biologici nu este necesar dacă aceştia consimt la adopţie în avans, fără a cunoaşte adoptatorul. Consimţământul în avans se dă, în scris, de către părintele care se prezintă personal în faţa instanţei sau a autorităţii pentru protecţia socio-legală a copilului. Consimţământul în avans poate fi dat numai la împlinirea de către copil a vârstei de 6 săptămâni şi poate fi revocat până în momentul plasării copilului în custodia viitorilor părinţi adoptivi.

DANEMARCA 
▪ Bază legală

Legea din 1972 privind adopţia

A. Adopţia internaţională

▪ Autorităţi competente

 - La nivel central: Ministerul Familiei şi al Afacerilor Consumatorului – Autoritate Centrală (în înţelesul Convenţiei de la Haga) şi Comisia naţională pentru adopţii

- La nivel local: Departamentele guvernamentale regionale (care emit decretele de încuviinţare a adopţiei. În cazul adopţiei unui copil străin, decretul devine efectiv de la data sosirii copilului în Danemarca) şi comisiile mixte înfiinţate de Ministerul Familiei şi Afacerilor Consumatorilor, la nivelul fiecărui comitat. Formate dintr-un jurist, un asistent social şi un medic desemnaţi, pe o perioadă de maximum 5 ani de către minister, comisiile mixte au rolul de a aproba potenţialii adoptatori. 
- Ministerul Familiei poate autoriza una sau mai mult organizaţii private să acţioneze în calitate de agenţii de plasament spre adopţie (internă sau internaţională). Activitatea acestora este supravegheată de Comisia naţională pentru adopţii
De asemenea, Ministerul Familiei a autorizat două organizaţii non-guvernamentale pentru a acţiona ca agenţii de adopţie pentru copiii străini.
▪ Potenţialii adoptatori. O persoană care are reşedinţa într-o ţară străină poate adopta în condiţiile stabilite de Legea privind adopţia, numai dacă: solicitantul/soţul sau soţia acestuia este cetăţean danez; nu poate adopta în ţara de reşedinţă; decretul de adopţie emis în Danemarca are valabilitate în ţara de reşedinţă.

▪ Naţionalitatea prin adopţie. Copiii străini cu vârsta sub 12 ani adoptaţi prin hotărâre de adopţie pronunţată în Danemarca sau prin recunoaşterea unei hotărâri străine devin automat cetăţeni danezi, dacă sunt adoptaţi de un cetăţean danez necăsătorit sau de un cuplu căsătorit, în care cel puţin un soţ are naţionalitate daneză. Copilul dobândeşte naţionalitate daneză la data producerii efectelor juridice ale adopţiei.  
Copii străini cu vârsta de peste 12 ani care au fost adoptaţi nu dobândesc automat naţionalitate daneză. Aceştia pot obţine naţionalitate daneză prin naturalizare. În acest sens, de depune o cerere la poliţie, însoţită de dovezile necesare privind cunoaşterea limbii daneze şi faptul că au trăit în Danemarca pe o perioadă de minimum 2 ani, precum şi de documentele prevăzute de lege (certificatul de naştere, certificatul de căsătorie al părinţilor adoptivi, documentele privind situaţia financiară a părinţilor adoptivi, certificatul de sănătate).
▪ Documentele necesare pentru adopţie: cerere iniţială, certificate de naştere, certificatul de căsătorie, certificatul de sănătate.

▪ Participarea potenţialilor părinţi adoptatori la programele pre-adopţie este obligatorie. Cererea de participare la programul de consiliere pre-adopţie se depune la Departamentul pentru probleme de familie, Biroul programe de pregătire.

▪ Certificatul de adopţie. Părinţii adoptivi trebuie să solicite de la Administraţia Publică Regională un certificat de adopţie atunci când copilul soseşte în Danemarca din ţara de origine (după încheierea procedurii de adopţie în ţara de origine a copilului). Odată cu obţinerea certificatului de adopţie, adopţia este finalizată şi, conform legii, copilul adoptat are aceleaşi drepturi de care se bucură un copil biologic.

▪ Recunoaşterea adopţiei

Deciziile străine de adopţie sunt recunoscute dacă adopţia este încheiată în conformitate cu prevederile Convenţiei de la Haga privind protecţia copiilor şi cooperarea în adopţia internaţională. 

Ministerul Familiei şi al Afacerilor Consumatorului poate stabili reguli în acest sens. De exemplu, poate decide ca efectele legale ale consimţămintelor exprimate în faţa unei autorităţi/instituţii străine să fie aceleaşi cu ale consimţămintelor exprimate în faţa unei autorităţi/instituţii daneze.
B. Adopţia naţională

▪ Condiţii privind potenţialii adoptatori 
- Statut civil. Pot adopta persoane singure sau cupluri căsătorite heterosexuale şi homosexuale. Cuplurile trebuie să fi trăit împreună cel puţin 2,5 ani.

- Vârsta: peste 25 de ani. Diferenţa de vârstă între potenţialii adoptatori şi copilul adoptabil trebuie să fie mai mică de 40 de ani.

- Alte condiţii: stare de sănătate fizică şi psihică bună care să permită realizarea interesului copilului; condiţii materiale şi economice corespunzătoare; să nu aibă cazier.

- Potenţialii adoptatori trebuie să fie în posesia unui certificat de atestare ca părinţi adoptatori (cu excepţia soţului care adoptă copilul celuilalt soţ sau a adoptatorului care este rudă apropiată/are legături speciale cu copilul sau cu părinţii acestuia).

- Reşedinţa. Potenţialii adoptatori trebuie să aibă reşedinţa legală pe teritoriul naţional.

▪ Condiţii privind copilul adoptabil

Copilul dat spre adopţie trebuie să aibă vârsta cuprinsă între 3 luni şi 18 ani.

La adopţie, este necesar consimţământul copilului care a împlinit 12 ani, cu excepţia cazurilor în care se consideră că exprimarea consimţământului ar aduce atingere interesului superior al copilului. Consimţământul se exprimă personal, în faţa unui reprezentant al comisiei mixte/autorităţii desemnate în acest scop de Ministerul Familiei. Anterior exprimării consimţământului, copilului trebuie să i se aducă la cunoştinţă efectele legale şi de altă natură ale adopţiei.
În cazul unui copil sub 12 ani, sunt necesare informaţii referitoare la atitudinea copilului faţă de adopţie, în măsura în care sunt relevante în raport cu vârsta, gradul de maturitate şi cu alte circumstanţe specifice fiecărui caz în parte.
▪ Consimţământul pentru adopţie
La încuviinţarea adopţiei, este necesar consimţământul ambilor părinţi. Dacă unul din părinţi nu poate fi găsit sau din motive de sănătate/deficienţă mentală este incapabil să-şi exercite drepturile şi obligaţiile, este necesar numai consimţământul celuilalt părinte. Dacă ambii părinţi se află în una din situaţiile menţionate, consimţământul pentru adopţie se exprimă de reprezentantul legal al copilului. 

Condiţii privind consimţământul: acesta se exprimă în scris, în faţa reprezentantului comisiei mixte/autorităţii aprobate de Ministerul Familiei; anterior exprimării consimţământului, părinţilor/reprezentanţilor legali trebuie să li se aducă la cunoştinţă efectele legale ale adopţiei şi ale exprimării consimţământului; consimţământul pentru adopţie nu este acceptat înainte de împlinirea de către copil a vârstei de 3 luni; în cazul revocării consimţământului exprimat cu îndeplinirea acestor condiţii, adopţia se încuviinţează dacă, luându-se în considerare interesul superior al copilului, se apreciază că revocarea consimţământului nu este rezonabilă.

În cazul în care copilul se află în îngrijirea unei autorităţi pentru copii/tineret, este necesar consimţământul unei comisii sociale. La solicitarea acesteia, în condiţii speciale decisive pentru bunăstarea copilului, comisia mixtă poate permite plasarea copilului spre adopţie, chiar în absenţa consimţămintelor părinţilor.

Adopţia nu se încuviinţează dacă oricare din părţile chemate să consimtă la adopţie oferă sau primeşte plăţi sau alte foloase, inclusiv compensaţii pentru pierderea unor venituri. Fapta oricărei persoane care, în calitatea de intermediar, plăteşte pentru a obţine consimţământul la adopţie se pedepseşte cu amendă sau închisoare de până la 4 luni.
FINLANDA 

▪ Bază legală

Legea nr.22/2012 privind adopţia

Decretul nr.508/1997 privind consilierea pentru adopţii

Decretul nr.509/1997 privind Consiliul Finlandez pentru Adopţii Internaţionale

A. Adopţia internaţională

▪ Autorităţi cu competenţe în materia adopţiei internaţionale
- La nivel central, Ministerul Afacerilor Sociale şi al Sănătăţii conduce şi îndrumă activităţile generale de planificare, supraveghere şi control pentru adopţia internă şi internaţională. 
- Consiliul Finlandez pentru Adopţii Internaţionale; înfiinţat în 1985, acesta acţionează ca autoritate în domeniul adopţiilor internaţionale, şi, de asemenea, ca Autoritate Centrală (în înţelesul Convenţiei de la Haga). Consiliul aprobă adopţiile internaţionale, aprobă organismele străine de cooperare, efectuează expertize în domeniu şi face propuneri pentru îmbunătăţirea procesului de adopţie.

- La nivel local, serviciile pentru adopţie internaţională din cadrul instituţiilor sociale publice municipale, precum şi agenţiile de adopţie internaţională autorizate de Ministerul Afacerilor Sociale şi al Sănătăţii.
Potrivit art.19 din Legea privind adopţiile, obiectivul activităţii acestor servicii constă în: identificarea de părinţi adoptatori cu reşedinţa în Finlanda, pentru un copil adoptabil cu vârsta sub 18 ani, care are reşedinţa în străinătate; sprijinirea părţilor implicate în procedura de adopţie pentru îndeplinirea condiţiilor necesare; dacă este necesar, sprijinirea copilului adoptat şi a părinţilor adoptivi după încuviinţarea adopţiei. 
- La nivel judiciar, tribunalul de primă instanţă. Legea privind adopţia prevede competenţa jurisdicţională a instanţelor finlandeze de a încuviinţa adopţia dacă: adoptatorii sau adoptatul are reşedinţa obişnuită în Finlanda; persoana adoptată sau unul dintre adoptatori este cetăţean finlandez şi autorităţile statului străin în care au reşedinţa obişnuită adoptatorii sau adoptatul nu au competenţă jurisdicţională în materia adopţiei; există un motiv solid în acest sens. 
▪ Aprobarea pentru adopţia unui copil dintr-un stat străin prin intermediul serviciului pentru adopţie internaţională sau fără intervenţia acestui serviciu.
Dacă potenţialul adoptator are reşedinţa în Finlanda şi intenţionează să adopte un copil care are reşedinţa în alt stat, aprobarea pentru adopţie se acordă dacă: sunt îndeplinite condiţiile prevăzute de Legea privind adopţia, la art.3, art. 6-9 şi art.13 (1), (2) şi (4) (a se vedea adopţia naţională - condiţiile privind potenţialii adoptatori; consimţăminte necesare); potenţialul adoptator a participat la programul de consiliere pre-adopţie; adopţia este intermediată de un serviciu de adopţie internaţională.

Aprobarea pentru adopţie se acordă, cu respectarea condiţiilor de mai sus, mai puţin condiţia privind intervenţia unui serviciu de adopţie internaţională, în cazul în care copilul adoptabil: este rudă apropiată a potenţialului adoptator/a soţiei sau soţului acestuia sau rudă apropiată a unui copil deja adoptat de potenţialul adoptator; a fost crescut şi îngrijit de potenţialul adoptator, fără ca acesta să fi avut în vedere adopţia.

▪ Aprobarea pentru adopţia unui copil din Finlanda de către un cetăţean străin
Aprobarea se acordă dacă:

- sunt îndeplinite condiţiile prevăzute la Capitolul 2 din Legea privind adopţiile, iar copilului i s-a oferit consiliere în ce priveşte adopţia. Prevederile cuprinse în Capitolul 2 din lege sunt prezentate la adopţia naţională (condiţii pentru adopţie, condiţii pentru adopţia unui adult, vârsta minimă şi maximă a adoptatorului, diferenţa de vârstă, condiţii privind cuplurile căsătorite, adopţia comună, consimţământul adoptatului, consimţământul părinţilor, alte consimţăminte); 
- potenţialul adoptator a prezentat un raport întocmit de autorităţile competente din statul său de reşedinţă, incluzând informaţii referitoare identitatea acestuia, la eligibilitatea şi aptitudinea de a adopta, precum şi la alte aspecte;
- potenţialul adoptator a prezentat documentaţia referitoare la obţinerea consimţămintelor necesare;

- potenţialul adoptator a prezentat dovada că minorul adoptat este sau va fi autorizat să intre şi să domicilieze permanent în statul de reşedinţă al adoptatorului.
▪ Autoritatea competentă pentru aprobare este Consiliul Finlandez pentru Adopţie Internaţională. 

Consiliul eliberează certificatele de aprobare pentru adopţie. Termenul de valabilitate al certificatelor este de maximum 2 ani, cu posibilitatea unei prelungiri de încă 2 ani. 

Consiliul poate anula certificatul de aprobare pentru adopţie în cazul în care situaţia potenţialului adoptator a suferit modificări de natură a aduce atingere interesului superior al copilului.

▪ Încuviinţarea adopţiei în ţara de origine a copilului. După obţinerea certificatelor de aprobare a adopţiei, toate documentele relevante sunt transmise de serviciul pentru adopţie internaţională, organismului similar ales din ţara de origine a copilului. 
Decizia privind încheierea adopţiei pronunţată în ţara de origine a copilului este valabilă în Finlanda şi este adusă la cunoştinţa Consiliului, a autorităţilor de înregistrare civilă şi a adoptatorilor, de către serviciul de adopţie internaţională. Etapa imediat următoare este cea a aducerii copilului în Finlanda.  
▪ Monitorizarea post-adopţie. Durata monitorizării, precum şi numărul rapoartelor privind evoluţia copilului adoptat în familia adoptatoare depind de reglementările legale din ţara de origine a copilului.

▪ Revocarea adopţiei. Potrivit legii, adopţia este irevocabilă.

Cu toate acestea, în anumite situaţii, se poate recunoaşte revocarea adopţiei pronunţată într-un stat străin. Revocarea adopţiei pronunţate într-un stat străin este validă în Finlanda fără a fi necesară o confirmare specială dacă, în momentul revocării, adoptatul şi părinţii adoptivi aveau domiciliul pe teritoriul statului respectiv/erau cetăţeani ai acestui stat sau dacă revocarea este validă în statele în care, în momentul revocării, adoptatul şi părinţii adoptivi îşi aveau domiciliul.  

Orice altă revocare a adopţiei pronunţată într-un stat străin este validă (în Finlanda) numai este confirmată de Tribunalul de Apel din Helsinki.
B. Adopţia naţională

▪ Condiţii privind potenţialii adoptatori

- Statut civil. Pot adopta atât persoane singure (inclusiv homosexualii), cât şi, în comun, cuplurile căsătorite heterosexuale şi homosexuale. Două persoane necăsătorite nu pot adopta în comun un copil.

În cadrul cuplurilor, un soţ poate adopta singur un copil numai dacă: adoptă copilul celuilalt soţ; adoptă propriul copil (care a fost adoptat de altcineva); soţul nu îşi poate exprima consimţământul din cauza stării de sănătate/handicap.

În cazul adopţiei internaţionale, este obligatorie obţinerea, de către persoana/familia adoptivă, a aprobării Consiliului Finlandez pentru Adopţie Internaţională.

- Vârsta. Potenţialii adoptatori trebuie să aibă vârsta de peste 25 de ani. În cazul cuplurilor căsătorite, este suficient ca unul din soţi să aibă vârsta de 25 de ani.
Legea prevede 3 situaţii în care se poate face excepţie de la această regulă, cu condiţia ca persoana care adoptă să fi împlinit vârsta de 18 ani: copilul în cauză este copilul soţului/soţiei; copilul este copilul biologic care a fost anterior adoptat de altă persoană; dacă există motive excepţionale care să susţină adopţia (de exemplu, copilul a devenit orfan, şi un frate având vârsta mai mică de 25 de ani doreşte să îl adopte).
Dacă adoptatul este minor, diferenţa de vârstă dintre adoptat şi adoptator trebuie să fie de cel puţin 18 ani şi de cel mult 45 de ani. Adopţia poate fi încuviinţată, indiferent de diferenţa de vârstă legal prevăzută, în următoarele situaţii: adoptatul este copilul soţului/soţiei adoptatorului sau este copilul biologic al adoptatorului care a fost anterior adoptat de o altă persoană; între adoptat şi adoptator s-a stabilit o relaţie comparabilă cu cea dintre un copil şi părintele său biologic; există motive temeinice bazate pe interesul superior al copilului
▪ Condiţii privind copilul adoptabil
În cazul minorilor, o condiţie obligatorie pentru adopţie o reprezintă consimţământul scris al părinţilor biologici. În cazul unei famei care abia a născut, consimţământul nu este considerat valid dacă aceasta nu a avut timp suficient pentru a se reface după naştere şi, în nici un caz, nu poate fi exprimat mai devreme de 8 săptămâni de la naştere.

Consimţământul părinţilor biologici nu este necesar dacă unul sau ambii părinţi nu poate/nu pot exprima un consimţământ valid din cauza stării de sănătate/a unui handicap sau dacă părinţii biologici nu sunt cunoscuţi.

Consimţământul trebuie semnat şi datat în faţa reprezentantului instituţiei publice municipale abilitate sau al agenţiei de adopţie autorizate şi înregistrat ca atare în documentele specifice. 
Anterior exprimării consimţământului, reprezentanţii autorităţilor locale/agenţiei de adopţie au obligaţia de a-i informa pe părinţii biologici asupra consecinţelor legale şi familiale ale adopţiei.

În cazul în care copilul are vârsta de peste 12 ani, acesta trebuie audiat pentru obţinerea consimţământului la adopţie. Adopţia nu poate fi realizată împotriva voinţei copilului dacă acesta refuză să îşi dea acordul. 
Nu este necesar consimţământul copilului de peste 12 ani care nu are discernământ.

De asemenea, autorităţile trebuie să ia în considerare opinia copilului sub 12 ani, care este suficient de matur.

Adopţia persoane majore poate interveni în situaţia în care, în perioada copilăriei, acesta a fost crescut şi îngrijit de persoana/familia care doreşte să-l adopte, iar adopţia nu a fost posibilă în perioada minorităţii acestuia.

FRANŢA 

▪ Bază legală

Legea din 4 iulie 2005 privind reforma adopţiei

Codul civil (Cartea I – Persoanele, Titlul VIII – Filiaţia prin adopţie, Capitolul I – Adopţia deplină, Capitolul II – Adopţia obişnuită)

Codul de acţiune socială şi al familiilor (Cartea II – Diferite forme de sprijin şi de acţiune sociale, Titlul II – Copiii, Capitolul V – Adopţia)

Legea din 22 ianuarie 2002 privind accesul la informaţiile privind originea persoanelor adoptate

A. Adopţia internaţională

▪ Condiţii privind potenţialii adoptatori

Condiţiile privind potenţialii adoptatori sunt identice cu cele prevăzute pentru adopţia deplină şi adopţia simplă naţională. 
Un element specific în adopţia internaţională constă în faptul că solicitanţii trebuie să obţină aprobarea serviciilor sociale. 

▪ Condiţii privind copilul adoptabil

Potrivit art.370-3, subparagrafului 1 din Codul Civil, condiţiile de adopţie sunt prevăzute de legea potenţialilor adoptatori; cu toate acestea, subparagraful 2 al aceluiaşi articol stabileşte principiul conform căruia adopţia unui minor străin nu poate fi pronunţată dacă legea sa naţională interzice această instituţie, cu excepţia cazului în care minorul s-a născut şi are reşedinţa pe teritoriul Franţei. Mai mult, art.370-3, subparagraful 3 din Codul civil prevede că, indiferent de legea aplicabilă, este necesar consimţământul reprezentantului legal al copilului. 
Conform jurisprudenţei, legea aplicabilă consimţământului pentru adopţia unui copil este legea ţării de origine a acestuia. 

- Procedura de adopţie are două etape: etapa administrativă şi etapa judiciară.
Etapa administrativă. Se face distincţie între copilul având originea într-o ţară care a ratificat Convenţia de la Haga şi copilul cu originea într-o ţară care nu a ratificat Convenţia.
Dacă ţara de origine a copilului este o ţară care a ratificat Convenţia de la Haga, procesul de adopţie se desfăşoară numai prin intermediul Autorităţilor Centrale care răspund de întreaga procedură de adopţie. Acestea decid asupra calificărilor potenţialilor adoptatori şi a aptitudinii copilului de a fi adoptat. Orice contact între viitorii părinţi adoptivi şi părinţii biologici ai copilului/reprezentanţii săi legali este interzis până în momentul în care Autoritatea Centrală din ţara de origine a copilului a stabilit statutul adoptabil al copilului, pentru a cărui adopţie a fost exprimat consimţământul necesar.

Potrivit art.15 din Convenţia de la Haga, Autoritatea centrală din statul de primire a copilului întocmeşte un raport care conţine următoarele elemente privind viitorii părinţi adoptivi: identitate; capacitate legală de a adopta; situaţie personală, familială şi medicală. Raportul este trimis Autorităţii Centrale din ţara de origine a copilului, care, la rândul ei, după verificarea condiţiilor privind adoptabilitatea copilului,  elaborează un raport care include informaţii privind: identitatea şi adoptabilitatea copilului; evoluţia acestuia şi a familiei sale; istoricul medical al copilului şi al familiei acestuia; aspecte legate de educaţie, religie sau cultură.

Dacă viitorii părinţi adoptivi consimt şi dacă Autorităţile Centrale din cele două state sunt de acord să continue procedura, adopţia poate avea loc în statul de origine al copilului sau în statul solicitanţilor. 
Dacă ţara de origine a copilului este o ţară care a ratificat Convenţia de la Haga, adopţia poate avea loc numai cu acordul Autorităţilor Centrale înfiinţate în baza Convenţiei. În Franţa, Autoritatea Centrală este Ministerul Afacerilor Externe şi Europene.
Pentru un copil a cărui ţară de origine nu a ratificat Convenţia de la Haga, condiţiile de adopţie sunt supuse legii naţionale a adoptatorului sau, în cazul adopţiei de către un cuplu, de legea care guvernează efectele mariajului acestora. Adopţia nu poate fi pronunţată dacă legea naţională a unuia din soţi o interzice.  
Adopţia unui minor străin nu poate fi pronunţată dacă legea sa naţională interzice această instituţie, cu excepţia cazului în care acesta s-a născut şi domiciliază în Franţa.  
Indiferent de legea aplicabilă, adopţia necesită consimţământul reprezentantului legal al copilului. Consimţământul trebuie să fie liber exprimat, obţinut fără contrapartidă, după naşterea copilului şi dat în cunoştinţă de cauză cu privire la efectele adopţiei.

Efectele adopţiei pronunţate în Franţa sunt cele prevăzute de legea franceză. Adopţia pronunţată în străinătate produce în Franţa efectele adopţiei depline dacă întrerupe complet şi irevocabil legătura de familie preexistentă. În caz contrar, aceasta produce efectele adopţiei simple. 

- Etapa judiciară. Recunoaşterea adopţiei
Convenţia de la Haga stabileşte modul de recunoaştere a hotărârilor de adopţie pronunţate în statele contractante, care sunt supuse recunoaşterii depline. 

Art.24 din Convenţie prevede: “Recunoaşterea unei adopţii nu poate fi refuzată într-un stat contractant decât dacă adopţia este în mod vădit contrară ordinii sale publice, ţinând seama de interesul superior al copilului.”

De asemenea, potrivit art.26-2 din Convenţie “Dacă adopţia are drept efect ruperea legăturii preexistente de filiaţie, copilul se bucură, în statul primitor şi în oricare alt stat contractant unde adopţia este recunoscută, de drepturi echivalente celor care rezultă din adopţiile care produc acest efect în fiecare dintre aceste state.”

B. Adopţia naţională

▪ Autorităţi cu competenţe în materia adopţiei
- Consiliul Superior pentru Adopţie, format din parlamentari, reprezentanţi ai statului, reprezentanţi ai consiliilor generale, magistraţi, reprezentanţi ai organismelor autorizate/abilitate pentru adopţie, reprezentanţi ai asociaţiilor de familii adoptive, persoane adoptate, un reprezentant al serviciului social de sprijin pentru emigranţi, un reprezentant al misiunii pentru adopţia internaţională, precum şi din personalităţi calificate (Codul de acţiune socială şi al familiilor, art.L148-1).

Consiliul emite avize şi face propuneri utile referitoare la adopţie, inclusiv la adopţia internaţională. Este consultat asupra măsurilor legislative şi regulamentare în domeniu. 

- Preşedintele Consiliului general departamental, Serviciile sociale departamentale de protecţie a copiilor şi Comisia de agrement răspund de procedura administrativă a adopţiei.

- Agenţiile pentru adopţie. Orice organism, persoană juridică de drept privat poate acţiona ca intermediar pentru adopţie sau plasament în vederea adopţiei minorilor de 15 ani. În acest scop, este necesară obţinerea unei autorizaţii prealabile pentru exercitarea acestei activităţi, eliberată de preşedintele consiliului general al departamentului în care urmează să plaseze minorii în cauză (Codul de acţiune socială şi al familiilor, art.L225-11).

Pentru adopţia copiilor străini, organismele autorizate trebuie să obţină abilitarea ministrului afacerilor externe (Codul de acţiune socială şi al familiilor, art.L225-12). 

- Agenţia franceză pentru adopţii (persoană juridică de drept public, înfiinţată în 2006, în baza Legii privind reforma adopţiei) are ca misiune informarea, consilierea şi intermedierea adopţiei minorilor străini de 15 ani (Codul de acţiune socială şi al familiilor, art.L225-15).

- La nivel judiciar - instanţele judecătoreşti.

▪ Condiţii privind potenţialii adoptatori

- Statut civil. Pot adopta atât persoane singure, cupluri căsătorite hetero- şi homosexuale sau unul din soţi. În cazul cuplurilor căsătorite, condiţia este ca familia să se fi întemeiat de peste 2 ani şi soţii să nu fi fost separaţi în toată această perioadă. 

- Vârsta. Atât pentru cupluri, cât şi pentru persoanele singure, această vârstă trebuie să fie de peste 28 de ani. 

Nu există limită minimă de vârstă pentru un soţ, dacă doreşte să adopte copilul celuilalt soţ.

Diferenţa de vârstă între adoptat şi adoptator trebuie să fie de 15 ani, şi de 10 ani dacă unul din soţi adoptă copilul celuilat soţ. În condiţii excepţionale şi justificate, instanţa poate încuviinţa adopţia, chiar dacă diferenţa de vârstă este mai mică decât cea prevăzută de lege.

- Religie/rasă. Nu sunt prevăzute condiţii referitoare la religie sau rasă.

▪ Condiţii privind copilul adoptabil
Sunt eligibili pentru adopţie: copiii ai căror părinţi biologici/consiliu de familie au consimţit legal la încredinţarea spre adopţie; copii aflaţi în îngrijirea statului (copii cu părinţi necunoscuţi, copii neglijaţi şi orfani) şi copii declaraţi abandonaţi (de către tribunal).

Pentru copiii sub 15 ani, adopţia este permisă numai dacă, o perioadă de minimum 6 luni, au trăit în familia potenţialilor adoptatori.  
Pentru copiii de peste 15 ani, este permisă adopţia deplină, cu îndeplinirea condiţiilor legale, în timpul minorităţii copilului şi în 2 ani după împlinirea vârstei majoratului, numai dacă acesta, anterior împlinirii vârstei de 15 ani a trăit în familia unor persoane care nu îndeplineau condiţiile legale pentru adopţie sau a fost subiectul unei adopţii simple. 

▪ Condiţii de consimţământ

Consimţământul părinţilor biologici, aflaţi în deplinătatea facultăţilor mentale, trebuie exprimat liber, în scris, în faţa autorităţilor locale competente: grefierul şef al tribunalului în a cărui rază teritorială se află domiciliul/reşedinţa părinţilor/a persoanei care dă consimţământul; notarul francez/străin: agenţii diplomatici sau consulari francezi; reprezentanţii Serviciului de protecţie socială a copiilor.

Consimţământul este dat de ambii părinţi în cazul în care filiaţia a fost stabilită. 
Este suficient consimţământul unui singur părinte dacă celălalt părinte: este mort; se află în imposibilitatea de a-şi manifesta voinţa; a fost decăzut din drepturile părinteşti. 

În cazul în care părinţii sunt necunoscuţi/şi-au pierdut drepturile legale părinteşti sau nu a fost stabilită filiaţia, consimţământul pentru adopţie este dat de consiliul de familie (grup desemnat de un judecător să decidă asupra situaţiei copilului, format din membrii familiei lărgite sau din persoanele care îngrijesc copilul). 

Dacă părinţii copilului/consiliul de familie au consimţit la adoptarea copilului încredinţându-l serviciului de protecţie socială a copilului/unui organism autorizat pentru adopţie, alegerea adoptatorului se face de tutorele copilului, cu acordul consiliului de familie. 
Consimţământul exprimat în condiţiile legii poate fi revocat în termen de 2 luni. Dacă la împlinirea acestui termen consimţământul nu a fost revocat, părinţii biologici au posibilitatea de a solicita reîncredinţarea copilului.

În cazul adopţiei unui copil de peste 13 ani, acesta trebuie audiat pentru a-şi da consimţământul la adopţie.

GERMANIA
 
▪ Bază legală 
Codul Civil 

Legea privind intermedierea adopţiei 

Legea privind procedura necontencioasa  

Legea privind reglementarea unor aspecte legale legate de adopţiile internaţionale şi evoluţia Legii privind intermedierea adopţiei
A. Adopţia internaţională

▪ Autorităţi competente: Procurorul general al Tribunalului Federal German, în calitate de Autoritate Federală Centrală, structurile cu competenţe în domeniul adopţiei din cadrul Serviciilor regionale pentru protecţia tinerilor şi agenţiile de adopţie autorizate.  
Agenţiile de adopţie autorizate îşi exercită competenţele în adopţia internaţională numai în cazul în care copilul are reşedinţa într-un stat străin, iar potenţialul adoptator are domiciliul în Germania.

Autoritatea Federală Centrală, precum şi agenţiile de adopţie autorizate au dreptul de a comunica cu toate autorităţile din Germania şi din statele străine şi de a cere potenţialilor adoptatori toate documentele necesare şi traducerile legalizate ale acestora.

▪ Cererea de adopţie. Persoanele cu domiciliul pe teritoriul Germaniei adresează cererea de adopţie Autorităţii Centrale de Adopţie, responsabilului pentru adopţii din cadrul oficiului pentru protecţia tinerilor competent în materia adopţiei sau unei agenţii de adopţie autorizate.

Potenţialul adoptator are obligaţia de a: indica ţara de origine a copilului; participa activ la procedura de adopţie astfel încât autorităţile implicate să poată întocmi raportul privind adopţia; declara că nu a mai depus o altă cerere pentru adopţia unui copil dintr-o ţară străină.

Agenţiile de adopţie autorizate oferă consiliere potenţialilor adoptatori şi îi informează asupra sistemului de protecţie a datelor în vigoare în ţara de origine a copilului. Agenţiile pot efectua anchete proprii, şi, după consultarea autorităţii locale relevante, pot întocmi un raport propriu.

Dacă agenţia de adopţie apreciază că solicitantul are aptitudinea de a adopta, trimite toate documentele însoţite de raport, Autorităţii Centrale din ţara de origine a copilului. La cerere, Autoritatea Federală Centrală se poate implica în procedura de trimitere a acestor documente.
▪ Aprobarea

Propunerea privind copilul adoptabil făcută de Autoritatea Centrală din ţara de origine a copilului trebuie aprobată de agenţiile pentru adopţie internaţională. Aprobarea se dă după examinarea următoarelor aspecte: dacă adopţia serveşte interesului superior al copilului; dacă este de aşteptat ca acest copil să fie adoptat legal în Germania; în cazul în care, pentru interesul superior al copilului, adopţia are loc în ţara de origine, dacă efectele adopţiei nu sunt contrare principiilor legale de bază ale dreptului german, îndeosebi drepturilor constituţionale.

După aprobarea unei propuneri, agenţia pentru adopţie internaţională are obligaţia de a-l informa pe solicitant cu datele referitoare la copil obţinute de la autorităţile ţării de origine şi de a-l consilia în ce priveşte acceptarea copilului. Identitatea şi domiciliul copilului, ale părinţilor/reprezentanţilor legali ai acestuia se dezvăluie înainte ca Autorităţile Centrale din cele două state să încuviinţeze continuarea procedurii de adopţie, cu aprobarea Autorităţii Centrale din ţara de origine a copilului. 
Ulterior, agenţia pentru adopţie internaţională contactează agenţia locală pentru adopţii.
Declaraţia privind consimţământul pentru adopţie se depune la oficiul pentru protecţia tinerilor cu competenţă teritorială. Declaraţia trebuie legalizată. Oficiul pentru protecţia tinerilor transmite o copie legalizată a acesteia la agenţia pentru adopţie internaţională. 
▪ Intrarea în ţară a copilului

Pentru stabilirea şi menţinerea unor relaţii de familie între potenţialul adoptator şi copil, prevederile privind imigraţia subsecventă au aplicabilitate, prin analogie, anterior adopţiei după ce agenţia pentru adopţie internaţională a aprobat propunerea autorităţii centrale din statul de origine şi după ce solicitantul şi-a dat consimţământul pentru propunere. 
La cererea agenţiei pentru adopţie internaţională, Ministerul de Externe aprobă eliberarea unei vize pentru copil (dacă sunt îndeplinite toate condiţiile şi dacă nu există prevederi în statul de origine care să constituie un obstacol pentru această procedură).

În cazul dispariţiei motivului sosirii în Germania a copilului, acesta are dreptul de a rămâne în Germania pentru o perioadă limitată de timp, în cazul în care nu sunt îndeplinite condiţiile pentru o şedere nelimitată sau dacă autoritatea din statul de origine solicită reîntoarcerea copilului.

▪ Verificarea certificării emise de o autoritate străină privind adopţia or conversia unei relaţii de adopţie

La cererea unei persoane care are un interes legal, Autoritatea Federală Centrală verifică: autenticitatea certificării unei adopţii încheiate într-un stat străin sau a conversiei adopţiei; conformitatea conţinutului acesteia cu  prevederile art.23 sau 27 din Convenţia de la Haga.

▪ Efectele legale ale adopţiei

Prin adopţie, încetează toate legăturile existente între copilul adoptat şi părinţii biologici. 

Copilul adoptat dobândeşte numele părinţilor adoptatori (ca şi nume de naştere). Adoptatul devine în mod automat cetăţean german dacă părinţii adoptatori au cetăţenie germană. Dacă adoptatul are cetăţenie străină, iar adoptatorul cetăţenie germană, prin încuviinţarea adopţiei, copilul dobândeşte şi cetăţenie germană. Dacă adoptatul are cetăţenie germană, iar adoptatorul are cetăţenie străină, după adopţie, adoptatul dobândeşte cetăţenia adoptatorului şi pierde cetăţenia germană.
B. Adopţia naţională

▪ Conditii privind potenţialii adoptatori 
- Statut civil. Pot adopta: persoane singure (necăsătorite); cupluri căsătorite, care pot adopta numai în comun, cu excepţia cazului în care unul dintre soţi este declarat incapabil legal de a adopta/are sub 21 de ani; cuplurile de acelaşi sex (numai unul dintre parteneri poate adopta). 

Un copil nu poate fi adoptat de către părinţii săi legali. În mod normal, părinţii biologici sunt şi părinţii legali ai copilului. Legea prevede 2 excepţii de la această regulă: a) mama purtătoare este recunoscută ca mamă legală a copilului, iar mama biologică – cea care a donat ovulul, nu este mama legală a copilului şi, prin urmare, îl poate adopta; b) potrivit legii, tatăl legal al unui copil născut într-o căsătorie este soţul mamei; dacă tatăl biologic al copilului nu este soţul mamei, acesta poate adopta copilul dacă nu şi-a stabilit paternitatea faţă de copil (caz în care este tatăl legal al copilului, fie că este sau nu soţul mamei).

- Vârsta: minimum 25 de ani. În cazul cuplurilor căsătorite, vârsta minimă este de 25 de ani pentru unul din soţi, iar pentru celălalt, 21 de ani.

Legea nu prevede expres diferenţa de vârstă dintre copil şi potenţialii adoptatori. În practică, însă, această diferenţă nu poate fi mai mare de 40 de ani.
▪ Condiţii privind copilul adoptabil
Vârsta minimă la care poate fi adoptat un copil este de 8 săptămâni. 

Legea face distincţie între adopţia minorilor şi adopţia persoanelor majore. Astfel, adopţia unei persoane majore este permisă numai dacă se justifică din punct de vedere moral (de exemplu relaţia părinte-copil este deja stabilită între părinţii adoptivi şi persoana adoptată – art.1767 din Codul civil).  
▪ Consimţământul pentru adopţie

Pentru adopţie, este necesar consimţământul ambilor părinţi biologici, indiferent de starea civilă a acestora. Consimţământul părinţilor biologici poate fi exprimat numai după împlinirea de către copil a vârstei de 8 săptămâni.

Dacă adoptatul are vârsta de peste 14 ani, acesta îşi poate exprima consimţământul pentru adopţie, în prezenţa reprezentantului său legal. Consimţământul pentru adopţia unui copil sub 14 ani sau al unui copil declarat legal incapabil se exprimă de reprezentantul legal al acestuia. 

Dacă părinţii nu sunt căsătoriţi şi dacă nu există o declaraţie privind custodia comună asupra copilului, tatăl biologic îşi poate exprima consimţământul pentru adopţie chiar înainte de naşterea copilului. Dacă tatăl biologic depune o cerere pentru custodia copilului, instanţa se pronunţă asupra adopţiei numai după soluţionarea acestei cereri de custodie.
În cazul persoanei căsătorite care adoptă singură, este necesar consimţământul celuilalt soţ.

În cazul adopţiei unei persoane majore căsătorite, soţul acesteia trebuie să-şi exprime consimţământul pentru adopţie.

Consimţământul se exprimă prin act notarial, personal şi nu poate fi revocat (cu excepţia consimţământului exprimat de un copil de peste 14 ani). Consimţământul îşi pierde valabilitatea dacă instanţa a respins cererea de adopţie sau dacă hotărârea de adopţie nu a fost pusă în aplicare în termen de 3 ani de la pronunţare. 
Consimţământul nu este necesar:

- dacă părintele/părinţii biologic/biologici se află în incapacitate legală sau dacă domiciliul acestuia/acestora este declarat necunoscut;

- la cererea copilului, autoritatea tutelară se poate dispensa de consimţământul unuia dintre părinţi, dacă s-au încălcat grav obligaţiile părinteşti, dacă există grave neglijenţe în creşterea copilului sau dacă neîncheierea adopţiei ar aduce prejudicii majore copilului (în cazul neglijenţei faţă de copil sau al neîndeplinirii obligaţiilor părinteşti, se renunţă la consimţământul părinţilor biologici numai după ce aceştia au fost consiliaţi de către oficiul pentru tineret şi au trecut 3 luni de la această consiliere).

- Încuviinţarea adopţiei. Hotărârea judecătorească de adopţie este pronunţată de instanţa competentă pe baza cererii depuse de cuplul/persoana care doreşte să adopte. Înainte de pronunţare, instanţa audiază şi agenţia implicată în procesul de adopţie sau autoritatea locală pentru tineret.

GRECIA

▪ Bază legală
Codul Civil

Legea nr. 2447/1996 privind supravegherea şi întreţinerea minorilor, supravegherea legală, autoritatea legală
Decretul prezidenţial nr.226/1999

A. Adopţia internaţională

Legislaţia nu conţine prevederi speciale privind adopţiile internaţionale (cazul în care una din părţile implicate în adopţie are reşedinţa obişnuită în străinătate sau are cetăţenie străină).

▪ Prevederi din Legea nr.2447/1996 care fac referire la adopţiile internaţionale:

- art.3 – copiii străini abandonaţi în Grecia, faţă de care, cel puţin 6 luni, nimeni nu şi-a manifestat interesul de a-i proteja, sunt adoptaţi în conformitate cu prevederile legii naţionale;

- art.4 – în cazul în care potenţialul adoptator sau minorul adoptabil are reşedinţa obişnuită în străinătate, este necesară prezentarea raportului întocmit de serviciul social/organizaţia socială autorizată în adopţii transnaţionale, în colaborare cu serviciul social abilitate din străinătate, chiar dacă legea străină nu prevede acest lucru;
- art.5 – consimţământul potenţialilor adoptatori poate fi exprimat în faţa autorităţii consulare a Greciei sau a autorităţii corespunzătoare de la locul de reşedinţă;

▪ Prevederi din Decretul prezidenţial nr.226/1999 care fac referire la adopţiile internaţionale:
- art.4 – conţine dispoziţii referitoare la colaborarea dintre serviciile/organizaţiile naţionale autorizate pentru adopţiile internaţionale şi serviciile/organizaţiile similare din ţara străină pentru îndeplinirea condiţiilor referitoare la ancheta socială şi pentru întocmirea dosarului de adopţie;
- art.5 – minorii cu reşedinţa obişnuită în Grecia şi care se află sub protecţia instituţiilor sociale pot fi propuşi pentru adopţie internaţională numai dacă nu a fost posibilă adopţia naţională; 
- art.7 – în cazul în care Grecia a încheiat acorduri bilaterale cu alte ţări în ce priveşte adopţia/acorduri consulare, au aplicabilitate prevederile acestor acorduri.

▪ Potrivit Legii nr.2447/1996, condiţiile fundamentale pentru încheierea unei adopţii sunt reglementate de legea naţională a fiecăreia din părţile implicate.

B. Adopţia naţională
▪ Autorităţi cu competenţe în materia adopţiei
La nivel central: Ministerul Sănătăţii şi al Solidarităţii Sociale.
La nivel local: Departamentele de asistenţă socială din cadrul prefecturilor locale.
La nivel judiciar: tribunalele competente territorial.
Alte organizaţii: Organizaţia naţională de protecţie socială; Centrul pentru copii “Stylianos Agios” din cadrul Primăriei oraşului Salonic (care au competenţe numai pentru adopţia minorilor aflaţi sub protecţia lor şi numai dacă nu există nici un impediment legal pentru adopţie).  

▪ Legea face distincţie între adopţiile private – cele realizate prin contactul direct între persoanele interesate (fără intermedierea unui serviciu social) şi adopţiile publice (încheiate prin intermediul instituţiilor sociale sau ale organizaţiilor autorizate în cadrul cărora se află în plasament copii care pot fi adoptaţi).

▪ Condiţii privind potenţialii adoptatori
- Statut civil. Pot adopta atât persoane singure, cât şi cupluri căsătorite. Cuplurile căsătorite adoptă în comun, cu excepţia cazului în care unul din soţi adoptă copilul celuilalt soţ.

- Vârsta. Cei care adoptă trebuie să aibă vârsta cuprinsă între 39 şi 60 de ani. Diferenţa între adoptatori şi adoptat trebuie să fie de 18 ani, fără a depăşi, însă, 50 de ani. Pe baza unor motive solide, tribunalul poate încuviinţa adopţia chiar dacă diferenţa de vârstă este mai mică – dar nu mai mică de 15 ani.
Această limitare nu are aplicabilitate în cazul în care unul din soţi adoptă copilul biologic/adoptat al celuilalt soţ.
▪ Condiţii privind copilul adoptabil
Pot fi adoptaţi copiii cu vârsta de până la 18 ani, abandonaţi sau pentru care există consimţământul pentru adopţie al familiei biologice. Legea permite adopţia unei persoane majore, cu condiţia ca adoptatul să fie rudă de sânge/prin alianţă de până la gradul 4, cu adoptatorul. Dacă persoana majoră care urmează a fi adoptată este căsătorită, este necesar şi consimţământul soţului/soţiei acesteia.

Părinţii biologici îşi pot exprima consimţământul numai după împlinirea de către copil a vârstei de 3 luni. 

Pentru adopţia unui copil de către soţul/soţia părintelui biologic, este necesar şi consimţământul acestuia.

În cazul orfanilor, consimţământul se exprimă de tutorele copilului, cu aprobarea Consiliului de tutelă.

În cazul în care copilul are vârsta de 12 ani, este necesar şi consimţământul acestuia.

Consimţământul părinţilor biologici este înlocuit prin hotărâre judecătorească în următoarele cazuri: părinţii sunt necunoscuţi; părinţii au fost decăzuţi din drepturile părinteşti sau au fost declaraţi legal incapabili; domiciliul părinţilor este necunoscut; copilul se află sub protecţia serviciilor sociale de specialitate, iar părinţii/tutorele refuză nemotivat să consimtă la adopţie.  
▪ Etapele procedurii de adopţie

- Pregătirea persoanelor/familiilor care doresc să adopte un copil se realizează de serviciile publice specializate.

- Evaluarea adaptării copilului în familia adoptivă – anterior încuviinţării adopţiei - intră în competenţa direcţiilor sociale de specialitate din cadrul prefecturilor locale. În cazul în care acestea constată o adaptare corespunzătoare a copilului în familia care îi oferă toate condiţiile necesare unei dezvoltări armonioase, se recomandă finalizarea adopţiei. 

- Încuviinţarea adopţiei. La încuviinţarea adopţiei, instanţa ia în considerare următoarele 3 elemente esenţiale: consimţământul părinţilor biologici; consimţământul părinţilor adoptivi; raportul privind rezultatele anchetei sociale. 
De asemenea, instanţa ia în considerare documentele prezentate iniţial sau la cererea sa: cererea de adopţie, copii legalizate ale certificatelor de naştere şi de căsătorie; copii ale certificatelor de botez; certificatele medicale privind starea generală de sănătate; certificatele de sănătate mentală; adeverinţele privind situaţia financiară; 2 scrisori de recomandare din partea unor prieteni, organizaţii sau biserică; cazierul judiciar; raportul de evaluare întocmit de asistentul social desemnat de agenţiile guvernamentale de adopţie competente, însoţit de documentaţia prevăzută de lege (certificatele psihiatrice şi medicale ale părinţilor adoptivi, cazierul judiciar, dovezile privind statutul financiar al acestora, certificatul medical al adoptatului).
▪ Efectele legale ale adopţiei
Adopţia îşi produce efectele legale la data rămânerii definitive a hotărârii de adopţie.

Prin adopţie, orice legătură a copilului adoptat cu familia sa biologică încetează de drept (cu excepţiile prevăzute de lege), iar autoritatea parentală a părinţilor biologici este înlocuită de drept cu autoritatea parentală a părinţilor adoptivi.

După încuviinţarea adopţiei, copilul adoptat are aceleaşi drepturi de care beneficiază un copil născut în cadrul familiei.  
Copilul adoptat dobândeşte numele părinţilor adoptivi; la împlinirea vârstei de 18 ani, acesta îşi poate adăuga şi numele avut anterior adopţiei.

▪ Serviciile post-adopţie intră în responsabilitatea serviciilor publice din domeniul sănătăţii, juridic, social etc.

Durata acordării acestor servicii este de 3 ani, perioadă în care este obligatorie efectuarea unei vizite/an la domiciliu, pentru monitorizarea adaptării copilului la noul mediu familial şi a modului în care părinţii adoptivi asigură condiţiile materiale şi psihologice necesare unei dezvoltări armonioase a copilului. În acest sens, art.3 din  Decretul-lege nr.226/1999 prevede următoarele:

“După pronunţarea hotărârii definitive privind adopţia, serviciul de protecţie social care a contribuit la încheierea adopţiei are obligaţia de a continua colaborarea cu familia adoptivă pe o perioadă de 3 ani, de a-i vizita cel puţin o dată pe an, în scopul monitorizării adaptării copilului la noul mediu şi al consilierii părinţilor adoptivi. 
Serviciul are obligaţia de a căuta, la cererea părţilor interesate, originile biologice ale copilului în condiţiile prevăzute de lege.” 
▪ Revocarea adopţiei poate fi cerută de: copilul adoptat care a împlinit vârsta de 12 ani; adultul adoptat; familia adoptivă. 
Adopţia este revocată din oficiu dacă instanţa sau autorităţile constată fraude, coerciţie sau ilegalităţi în procedura de adopţie.

IRLANDA
  
▪ Bază legală

Legea din 2010 privind adopţia

Legea din 1991 privind adopţia

A. Adopţia internaţională
Potrivit Legii din 1991 privind adopţia, adopţia internaţională reprezintă adopţia unui copil a cărui vârsta, la data adopţiei, era sub 21 de ani, care a fost făcută în străinătate de o persoană în conformitate cu legea statului în care a avut loc adopţia şi pentru care au fost îndeplinite mai multe condiţii:
▪ s-a exprimat consimţământul la adopţie prevăzut de legea ţării în care s-a făcut adopţia. În ce priveşte consimţământul, instanţele din Irlanda trebuie să accepte competenţa jurisdicţiei străine asupra determinării cerinţelor de consimţământ. În consecinţă, în cazul în care adoptatorii nu îndeplinesc condiţiile prevăzute de legea străină, chiar dacă aceste condiţii nu sunt reglementate de legea naţională, adopţia nu poate fi recunoscută de legislaţia naţională ca “adopţie internaţională”;

▪ adopţia internaţională trebuie să fie, în esenţă, similară adopţiei naţionale. Legislaţia naţională în materia adopţiei prevede că numai adopţiile străine care sunt concordante cu definiţia adopţiei din Irlanda sunt recunoscute de legea naţională. Această cerinţă permite copiilor străini adoptaţi să obţină acelaşi statut cu copii irlandezi adoptaţi. În acest scop, Autoritatea pentru Adopţii examinează legislaţia străină privind adopţia pentru a se asigura că, în esenţă, este aceeaşi cu legislaţia naţională. În cazul în care constată că prevederile legale privind adopţia nu sunt concordante cu definiţia naţională a “adopţiei străine”, orice adopţie încheiată în statul străin respectiv nu se califică pentru înregistrarea în Registrul adopţiilor străine.
▪ s-a efectuat ancheta socială prevăzută de legea statului în care s-a făcut adopţia, cu privire la situaţia adoptatorilor, copilului şi părinţilor/tutorelui;

- hotărârea de adopţie pronunţată de instanţa străină/orice altă autoritate străină a luat în considerare interesele şi bunăstarea copilului;
▪ adoptatorii nu au primit şi nu au oferit bani/orice alte stimulente pentru efectuarea adopţiei.
Adoptatorii cu domiciliul în străinătate. Potrivit Legii din 1991, adopţia internaţională încheiată la locul în care adoptatorii îşi au  domiciliul este recunoscută, cu excepţia cazului în care recunoaşterea este contrară politicii publice.
Adopţia internaţională încheiată la locul în care adoptatorii nu au domiciliul/reşedinţa şi care nu este recunoscută de legile aplicabile numai pentru că legea nu prevede recunoaşterea adopţiei internaţionale, va fi recunoscută în Irlanda, cu excepţia cazului în care nu este contrară politicii publice.

Toate adopţiile internaţionale recunoscute de legea naţională trebuie înregistrate, la solicitarea adoptatorilor, de Autoritatea pentru Adopţii. Potrivit legii, această autoritate are obligaţia de a înfiinţa şi menţine registrul adopţiilor străine. O copie certificată a înregistrării în acest registru constituie dovada că adopţia străină este considerată a fi fost încheiată printr-o hotărâre validă de adopţie. 
B. Adopţia naţională
▪ Categorii de adopţii
În Irlanda, adopţiile pot fi clasificate în 3 mari categorii:

- adopţia consensuală, conform căreia copilul este adoptat cu consimţământul mamei biologice şi/sau a tutorelui (adopţia unui copil ai cărui părinţi nu sunt căsătoriţi în momentul naşterii copilului);

- adopţia neconsensuală, conform căreia hotărârea de adopţie poate fi pronunţată fără consimţământul părinţilor (adopţia unui copil care a fost dat spre adopţie de mama biologică/tutore, chiar dacă, ulterior, consimţământul pentru adopţie a fost retras; adopţia unui copil ai cărui părinţi au eşuat în îndeplinirea obligaţiilor parentale);

- adopţia internaţională (adopţia unui copil străin cu îndeplinirea condiţiilor prevăzute de lege).

▪ Condiţii privind potenţialii adoptatori

- Statut civil. Sunt eligibile pentru a adopta următoarele persoane: cuplul căsătorit ai cărui soţi locuiesc împreună (singura situaţie în care legea permite adopţia unui copil de mai mult de o persoană); o persoană căsătorită care adoptă singură (caz în care este necesar consimţământul celuilalt soţ); mama biologică, tatăl biologic sau o rudă a copilului; o persoană văduvă.

- Vârsta minimă a fiecărui soţ dintr-un cuplu care doreşte să adopte un copil este de 21 de ani; în cazul în care unul din soţi adoptă copilul celuilalt soţ, condiţia vârstei de 21 de ani se aplică numai pentru unul dintre aceştia. 
Deşi legea nu prevede o limită maximă de vârstă pentru adoptatori, vârsta acestora este un factor important în evaluarea capacităţii de a adopta (cele mai multe agenţii de adopţie şi-au stabilit limite maxime proprii).

- Reşedinţa. Candidaţii trebuie să aibă reşedinţa pe teritoriul naţional sau să fi locuit pe teritoriul naţional cu cel puţin 1 an înainte de depunerea cererii de adopţie.

▪  Condiţii privind copilul adoptabil 
- Statut familial. Legea permite adopţia: copiilor orfani; copiilor născuţi în afara căsătoriei; copiilor aflaţi în îngrijirea statului. 

- Vârsta. Copilul adoptabil trebuie să aibă vârsta cuprinsă între 6 săptămâni şi 7 ani.  În funcţie de interesul copilului, autoritatea competentă poate face excepţii de la această regulă.

- Reşedinţa. Pe teritoriul naţional.

▪ Consimţământul pentru adopţie
Atât pentru plasarea copilului spre adopţie, cât şi pentru încuviinţarea adopţiei, este necesar consimţământul părintelui/reprezentantului legal al copilului sau persoanei care are responsabilităţi faţă de copil. Întrucât majoritatea copiilor plasaţi spre adopţie sunt născuţi în afara căsătoriei, se solicită, de regulă, consimţământul mamei biologice. Consimţământul tatălui biologic este cerut în cazul în care: acesta s-a căsătorit cu mama copilului după naşterea copilului; a fost desemnat reprezentant legal al copilului; prin decizie judecătorească, i s-a încredinţat custodia copilului. 
Consimţământul la încuviinţarea adopţiei poate fi exprimat numai când copilul a împlinit vârsta de 6 săptămîni şi cu cel puţin 3 luni înainte de data solicitării de încuviinţare a adopţiei. Consimţământul poate fi retras în orice moment înaintea emiterii deciziei de încuviinţare a adopţiei. 
Comisia poate renunţa la condiţia consimţământului în cazul în care persoana al cărei consimţământ se cere este legal incapabilă sau nu poate fi găsită. Consimţământul nu este necesar pentru adopţia unui copil ai cărui părinţi au eşuat în îndeplinirea responsabilităţilor parentale şi pentru care tribunalul de mare instanţă a pronunţat o hotărâre în acest sens.

ITALIA
 
▪ Bază legală
Legea nr.184/1983 privind adopţia (modificata prin Legea nr. 149/2001) 

A. Adopţia internaţională
Adopţia minorilor străini se desfăşoară în conformitate cu principiile şi prevederile Convenţiei de la Haga. Spiritul Convenţiei şi, în mod corespunzător, spiritul legislaţiei italiene privind adopţia internaţională, acordă un rol central interesului superior al copilului şi, din această perspectivă, sancţionează caracterul subsidiar al adopţiei internaţionale: principalul drept al minorului este de a rămâne lângă propria familie, în ţara sa de origine şi, numai în cazul în care menţinerea acestei relaţii nu este posibilă iar minorul se află într-o situaţie de abandon, este posibilă adopţia internaţională. 

Suplimentar principiului subsidiarităţii, are aplicabilitate principiului consimţământului exprimat în cunoştinţă de cauză, conform căruia familia biologică şi minorul trebuie să fie informaţi asupra consecinţelor adopţiei internaţionale şi trebuie sprijiniţi atât din punct de vedere psihologic, cât şi tehnic pe durata întregii proceduri de adopţie. 

Adopţia internaţională nu poate avea loc dacă minorul nu a fost declarat adoptabil de autorităţile competente din ţara sa de origine. 

Elementele necesare pentru încheierea unei adopţii internaţionale sunt cele prevăzute de articolele  4 şi 5 din Convenţia de la Haga:
“Art.4 
Adopţiile vizate în Convenţie nu pot avea loc decât dacă autorităţile competente ale statului de origine:

a) au stabilit că minorul este adoptabil;

b) au constatat, după luarea în considerare a posibilităţilor de plasament al copilului în statul său de origine, că o adopţie internaţională corespunde interesului superior al copilului;

c) s-au asigurat că:
1. persoanele, instituţiile şi autorităţile al căror consimţământ este cerut pentru adopţie au primit sfaturile necesare şi au fost corespunzător informate asupra consecinţelor consimţământului lor, în special asupra menţinerii sau ruperii, ca urmare a unei adopţii, a legăturilor de drept între copil şi familia sa de origine;
2. i-au dat în mod liber consimţământul în formele legale cerute şi că acest consimţământ a fost dat sau constatat în scris;

3. consimţămintele nu au fost obţinute prin contraplată sau contraprestaţie de orice fel şi că nu au fost retrase; şi

4. consimţământul mamei, dacă este cerut, nu a fost dat decât după naşterea copilului; şi

d) s-au asigurat, ţinând seamă de vârsta şi de maturitatea copilului, că:

1. acesta s-a bucurat de sfaturi şi a fost bine informat asupra consecinţelor adopţiei şi ale consimţământului său la adopţie, dacă acesta este cerut;

2. dorinţele şi părerile copilului au fost luate în considerare;

3. consimţământul copilului la adopţie, când este cerut, s-a dat în mod liber, în formele legal cerute şi că acest consimţământ a fost dat sau constatat în scris; şi

4. acest consimţământ nu a fost obţinut prin contraplată sau contraprestaţie de orice fel.

Art.5
Adopţiile vizate în Convenţie nu pot avea loc decât dacă autorităţile competente ale statului primitor:

a) au constatat că viitorii părinţi adoptivi sunt corespunzători şi apţi să adopte;

b) s-au asigurat că viitorii părinţi adoptivi s-au bucurat de sfaturile necesare; şi

c) au constatat că copilul este sau va fi autorizat să intre şi să locuiască permanent în acest stat.”

▪ Autorităţile cu competenţe în materia adopţiei internaţionale sunt: Tribunalul pentru minori, Regiunile, Serviciile de protecţie socială din cadrul autorităţilor locale, Comisia pentru Adopţiile Internaţionale (Autoritate Centrală); organismele acreditate. 

▪ Condiţiile privind potenţialii adoptatori sunt aceleaşi condiţii prevăzute pentru adopţia naţională. 

▪ Condiţiile privind copilul adoptabil. . 

Declaraţia de adoptabilitate a minorului este emisă de ţara de origine, în conformitate cu prevederile legii naţionale.

▪ Procedura de adopţie include: depunerea, la tribunalul pentru minori, a cererii pentru adopţie; obţinerea, din partea tribunalului pentru minori a declaraţiei de disponibilitate pentru adopţia internaţională; evaluarea situaţiei personale, familiale şi sociale a cuplului de către serviciile locale de protecţie socială; adoptarea, de către tribunalul pentru minori, a decretului privind aptitudinea de adopţie şi trimiterea acestuia la Comisia pentru adopţii internaţionale. 

În termen de 1 an de la emiterea decretului, potenţialii părinţi adoptivi contactează unul din organismele acreditate de Comisia pentru adopţii internaţionale să acţioneze ca intermediar între Italia şi ţara de origine a copilului. Organismul acreditat ales de potenţialii părinţi adoptivi desfăşoară toate procedurile de adopţie în faţa autorităţilor competente din ţara de origine a copilului. 

După pronunţarea hotărârii de adopţie în ţara de origine a copilului, în Italia, au loc procedurile de autorizare a copilului de a intra şi domicilia permanent pe teritoriul naţional, de eliberare a vizei pentru copilul adoptat, de transcriere a hotărârii de adopţie în registrele de stare civilă.
B. Adopţia naţională

▪ Condiţii privind potenţialii adoptatori
- Statut civil. Potrivit legii, pot adopta numai cuplurile căsătorite de cel puţin 3 ani şi care, de facto, nu sunt separate. Această “condiţie de stabilitate” poate fi îndeplinită de cuplurile care pot dovedi că au trăit împreună cu 3 ani înaintea căsătoriei. 

În general, persoanele singure nu pot adopta. Excepţiile de la această regulă privesc următoarele situaţii: în perioada de probă, unul dintre soţi moare şi, pentru interesul superior al copilului, soţul supravieţuitor poate fi autorizat să încheie adopţia; în perioada de probă, cuplul divorţează, dar, pentru interesul superior al copilului, adopţia este aprobată; unul din soţi adoptă copilul celuilalt soţ.

Această interdicţie se aplică numai pentru adopţia minorilor. Persoanele singure pot adopta, în condiţiile legii, o persoană adultă.

- Vârsta. Diferenţa de vârstă dintre adoptat şi adoptatori nu poate fi mai mică de 18 ani şi mai mare de 45 de ani. Aceste limite nu sunt luate în considerare în cazul în care tribunalul stabileşte că respingerea adopţiei din acest motiv ar prejudicia grav interesul copilului. 

De asemenea, de la această regulă, există trei excepţii: când limita maximă de vârstă este depăşită de unul din soţi, dar nu cu mai mult de 10 ani; când părinţii adoptivi au deja copii biologici/adoptivi din care cel puţin unul este minor; când părinţii au adoptat deja un frate/soră biologic/biologică al copilului pe care doresc să îl adopte.

- Situaţie materială. Familia adoptatoare trebuie să aibă capacitatea de a educa şi de a-l susţine material pe minorul pe care intenţionează să-l adopte.
▪ Condiţii privind copilul adoptabil
Poate fi adoptat copilul sub 18 ani care a fost declarat adoptabil prin hotărâre judecătorească de declarare a adoptabilităţii pronunţată de tribunalul pentru minori, pe baza cererii depuse de procuror. 

Poate fi declarat adoptabil copilul abandonat de părinţi sau rude. Se consideră ca abandon situaţia în care copilul este privat de posibilitatea de a trăi în propria familie.

Dacă este în interesul superior al acestuia, chiar dacă nu a fost declarat adoptabil, un copil poate fi adoptat: 

- de rude de sânge de până la gradul 4 sau de persoane cu care copilul a avut o relaţie apropiată anterior decesului părinţilor (copilul orfan);

- de soţul care adoptă copilul – natural sau adoptat – al celuilalt soţ;

- dacă plasamentul pre-adopţie se dovedeşte a fi imposibil.

Pentru adopţia unui copil care a împlinit vârsta de 14 ani, este necesar consimţământul personal al acestuia.

▪ Consimţământul pentru adopţie
Este necesar consimţământul expres al copilului care a împlinit vârsta de 14 ani (sau o împlineşte în timpul procedurilor de adopţie). Legea nu prevede condiţia consimţământului pentru adopţie al părinţilor biologici/tutorelui copilului.

Potrivit art.25(1) din Legea nr.184/1983, anterior pronunţării hotărârii de adopţie, instanţa trebuie să audieze următoarele persoane: cuplul adoptiv; copilul care are vârsta de 12 ani (sau sub 12 ani dacă are suficient discernământ pentru a înţelege procedura); procurorul; tutorele copilului; agenţiile implicate în monitorizarea plasamentului familial pre-adoptiv. 

Hotărârea judecătorească privind încuviinţarea adopţiei este definitivă şi irevocabilă.

MAREA BRITANIE

▪ Bază legală
Legea din 2002 privind adopţia şi copiii
 (intrată în vigoare la 30 decembrie 2005)

Legea din 1999 privind adopţia (Aspecte privind adopţia internaţională)

A. Adopţia internaţională

Potrivit legii, adopţia internaţională este permisă în cazul în care: copilul nu se bucură de îngrijire corespunzătoare în ţara de origine; adopţie se face în interesul superior al copilului şi pentru respectarea drepturilor fundamentale ale acestuia prevăzute de dreptul internaţional; adoptatorul a fost considerat (evaluat) de agenţia pentru adopţii ca fiind eligibil şi potrivit pentru o adopţie internaţională.
▪ Autorităţi cu competenţe în materia adopţiei internaţionale încheiate în baza Convenţiei de la Haga: secretarul de stat – ca Autoritate Centrală, agenţiile autorizate pentru adopţia internaţională, autorităţile locale şi organismele acreditate de Autoritatea Centrală.

▪ Înregistrarea adopţiilor străine

Anumite adopţii încheiate în state străine pot fi înregistrate în Registrul privind copiii adoptaţi. Tipurile de adopţie care pot fi înregistrate sunt cele făcute în state desemnate şi cele încheiate în baza Convenţiei de la Haga, întrucât efectul hotărârii de adopţie pronunţate în aceste state este recunoscut în Marea Britanie. Efectul recunoaşterii este unul de natură practică: adopţia străină este considerată ca fiind rezultatul unei hotărâri judecătoreşti pronunţată în Marea Britanie, nefiind necesară readopţia copilului în conformitate cu legea britanică.

▪ Registrul privind copiii adoptaţi
Registrul conţine date referitoare la toate adopţiile naţionale şi internaţionale încheiate începând cu anul 1927. 
Adopţiile internaţionale înregistrate sunt adopţiile internaţionale care îndeplinesc condiţiile legale şi pentru care au fost depuse cereri de înregistrare. Registrul eliberează două forme de certificat de naştere: o copie completă certificată  a înregistrării şi o copie certificată scurtă în care nu face nicio menţiune despre adopţie.
Informaţiile incluse în Registru includ: numărul de înregistrare; data şi ţara în care a avut loc naşterea; numele şi prenumele copilului; sexul acestuia; numele, adresa şi ocupaţia adoptatorului sau a adoptatului; data hotărârii de adopţie şi descrierea instanţei care a pronunţat adopţia; data înregistrării; semnătura funcţionarului însărcinat de Registratorul General să ateste înregistrarea. 
Registrul pentru adopţii are ca scop stabilirea de legături de compatibilitate între copiii adoptabili şi adoptatorii aprobaţi.

Înscrierea în Registru este supusă condiţiilor prevăzute de lege. Astfel:

- adoptatorii aprobaţi, agenţia pentru adopţii în calitate de reprezentant al copilului,  precum şi copiii care au capacitatea de a înţelege scopul şi funcţionarea Registrului, trebuie să-şi exprime consimţământul de a fi înscrişi în Registru;

- în cazul în care au drepturi parentale, părinţii biologici trebuie să consimtă la înscrierea copilului în Registru;

- transmiterea pentru înregistrare a numelor copiilor adoptabili, precum şi a numelor adoptatorilor aprobaţi se realizează în maximum 3 luni de la data aprobării planului de adopţie;

- iniţierea demersurilor de înregistrare se face de agenţia care a atestat adoptatorii sau direct de către aceştia.
▪ Cererea pentru înregistrarea adopţiei internaţionale poate fi făcută de părintele adoptiv (în cazul adopţiei făcute în comun, de unul din părinţii adoptivi), de orice altă persoană cu autoritate parentală asupra copilului sau de persoana adoptată după împlinirea vârstei de 18 ani.
B. Adopţia naţională
▪ Conditii privind potenţialii adoptatori 

- Statut civil. Pot adopta persoane singure (heterosexuale, lesbiene sau homosexuali) sau cupluri (heterosexuale, lesbiene sau homosexuale), cu condiţia de a nu fi comis infracţiuni împotriva copiilor sau alte infracţiuni grave. În principiu, nu poate adopta persoana al cărei copil a fost încredinţat spre îngrijire serviciilor de protecţie socială. 
- Vârsta: peste 21 de ani.  Chiar dacă nu există o limită superioară de vârstă, multe agenţii de adopţie impun ca diferenţa de vârstă între adoptat şi adoptatori să nu fie mai mare de 45 de ani. De asemenea, practica a dovedit că cererile de adopţie depuse de persoanele sub 25 de ani, nu sunt luate în considerare (pe considerentul lipsei de maturitate). Fiecare autoritate locală poate stabili o vârstă limită pentru adoptatori, în funcţie de caz. 
- Alte cerinţe. Cuplurile căsătorite trebuie să adopte împreună.  Pentru candidaţii care doresc să adopte copii foarte mici, criteriile sunt mai riguroase. De regulă, agenţiile optează pentru candidaţii cu vârsta cuprinsă între 26 şi 35 de ani, care nu au probleme de sănătate, care locuiesc într-o anumită zonă de mai multă vreme şi, care, dacă sunt angajaţi într-o relaţie, aceasta este una de durată.

Persoana singură/cuplul trebuie să aibă domiciliul pe teritoriul Marii Britanii cu cel puţin 1 an înainte de data solicitării de încuviinţare a adopţiei.

▪ Condiţii privind copilul adoptabil
- Vârsta: sub 18 ani.

- Consimţăminte. Este necesar consimţământul părinţilor biologici sau al reprezentantului legal, exprimat în mod liber şi după primirea informaţiilor referitoare la efectele legale ale adopţiei. 
Instanţa poate încuviinţa adopţia fără consimţământul părinţilor biologici, dacă are convingerea că nu pot fi găsiţi/sunt incapabili să-şi exprime consimţământul şi că interesul superior al copilului impune dispensarea de consimţământul acestora. În aceste situaţii, se desemnează un curator care analizează situaţia şi face propuneri de încuviinţare sau respingere a adopţiei.
OLANDA
 
▪ Bază legală

Codul Civil (Cartea I, Titlul 12, art.227-231)

Legea din 8 decembrie 1998 privind adopţia minorilor străini
Legea din 3 iulie 2003 privind legea aplicabilă în materia adopţiilor
Legea din 21 decembrie 2000 privind adopţia de către două persoane de acelaşi sex

A. Adopţia internaţională

▪ Condiţii privind potenţialii adoptatori

Adopţia copiilor străini este permisă cuplurilor căsătorite (cu soţi de sex diferit) şi persoanelor singure. 

Fiecare din potenţialii părinţi adoptatori trebuie să fie cu cel puţin 18 ani mai mare decât copilul (Codul Civil, art.228.1-c). În ce priveşte adopţia internaţională, ministrul justiţiei nu aprobă cererea de adopţie dacă unul din părinţi a împlinit vârsta de 42 de ani la data depunerii cererii sau dacă diferenţa de vârstă dintre copil şi unul din părinţi depăşeşte 40 de ani. 
▪ Condiţii privind copiii străini adoptabili

Legea privind adopţia copiilor străini reglementează adopţia copiilor născuţi în străinătate care nu au naţionalitate olandeză. Aceştia sunt plasaţi temporar în cadrul unei familii din Olanda, care îi acordă îngrijire şi educaţie ca prim pas spre o adopţie permanentă (art.1). 

La data intrării pe teritoriul olandez, copiii străini care urmează a fi adoptaţi trebuie să aibă vârsta mai mică de 6 ani. 

În general, încredinţarea unui copil străin spre îngrijire este posibilă numai cu aprobarea scrisă a ministrului justiţiei.
▪ Etapele procedurii de adopţie

- Participarea la cursurile de pregătire. Potenţialii părinţi adoptivi trebuie să participe la cursurile de informare organizate de autorităţile abilitate şi să facă subiectul unei anchete de familie (inclusiv o examinare medicală) desfăşurată de Consiliul pentru protecţia copiilor. Programul de pregătire trebuie efectuat anterior obţinerii aprobării de principiu a adopţiei internaţionale, dată în scris de ministrul justiţiei.

- Plasamentul pre-adopţie. În cazul adopţiei internaţionale, cerinţa perioadei de 1 sau 3 ani în plasament (prevăzută în cazul adopţiei naţionale) este relevantă numai în măsura în care în ţara de origine nu s-a pronunţat o hotărâre de adopţie, caz în care este necesară o hotărâre de adopţie pronunţată de tribunalul civil olandez.

- Încuviinţarea adopţiei internaţionale. Hotărârea judecătorească de adopţie pronunţată de tribunalul civil din Olanda este necesară numai în cazul în care nu există o hotărâre judecătorească în ţara de origine a copilului sau aceasta nu este recunoscută în Olanda. 
- Consimţăminte. Pentru adopţia internaţională, potenţialii părinţi adoptivi trebuie să demonstreze, pe bază de acte, că părinţii biologici şi-au dat copilul pentru adopţie într-o manieră satisfăcătoare (Legea privind adopţia copiilor străini, art.8.d).

▪ Recunoaşterea adopţiilor străine

Adopţia care s-a pronunţat prin hotărâre judecătorească într-un stat parte al Convenţiei de la Haga este recunoscută în Olanda. Nu mai este necesară nicio altă hotărâre judecătorească pronunţată în Olanda, dacă hotărârea străină de adopţie are nu numai efectul creării de legături legale de familie între copil şi părinţii adoptivi, dar şi pe acela al încetării relaţiilor legale cu părinţii biologici. În cazul în care hotărârea de adopţie străină nu are ca efect încetarea relaţiilor legale pre-existente cu părinţii biologici, adopţia poate fi convertită într-o adopţie având acest efect, prin hotărâre judecătorească pronunţată de instanţa olandeză.
Hotărârea judecătorească de adopţie pronunţată într-un stat care nu este parte a Convenţiei de la Haga este automat recunoscută dacă a fost pronunţată de autoritatea competentă din statul străin în care copilul şi/sau părinţii adoptivi îşi aveau reşedinţa în momentul depunerii cererii de adopţie şi al pronunţării hotărârii judecătoreşti de adopţie. Excepţiile de la această regulă sunt: cazul în care hotărârea nu a fost precedată de o anchetă socială corespunzătoare; dacă hotărârea de adopţie nu a fost recunoscută în statul străin în care aveau reşedinţa părinţii sau copilul (dacă aceştia domiciliau în state diferite); cazul în care recunoaşterea contravine evident interesului public.

Hotărârea de adopţie emisă de autoritatea competentă dintr-un stat străin care nu este parte a Convenţiei de la Haga are un tratament diferit dacă, în momentul depunerii cererii de adopţie şi al pronunţării hotărârii, copilul avea domiciliul în acel stat, iar părinţii adoptivi domiciliau în Olanda. 

Aceste hotărâri de adopţie sunt recunoscute dacă au fost respectate dispoziţiile Legii privind adopţia copiilor străini; dacă recunoaşterea este în interesul evident al copilului; dacă hotărârea a fost precedată de o anchetă corespunzătoare; dacă recunoaşterea nu contravine în mod evident interesului public.

▪ Accesul la informaţii referitoare la originea copilului

Agenţiile de adopţie internaţională autorizate au obligaţia de a colecta cât mai multe informaţii posibile despre originea şi familia copilului şi de a păstra dosarul pentru fiecare copil cel puţin 30 de ani după sosirea, în Olanda, a copilului. 
La cererea copilului străin, a părinţilor adoptivi, a reprezentantului legal, agenţia de adopţie trebuie să asigure un acces rapid la documentele de adopţie pe care le deţin, dar numai pentru copilul care a împlinit 12 ani sau mai mic dacă se apreciază că are suficient discernământ.

În afara autorităţilor implicate în procedura de adopţie sau a celor cu competenţe în protecţia copilului, agenţia de adopţie nu furnizează nicio informaţie privind adopţia unor terţi (altele decât cele menţionate), cu excepţia cazului în care copilul a împlinit 16 ani şi a consimţit la acest lucru. 

B. Adopţia naţională

▪ Condiţii privind potenţialii adoptatori 

- Statut civil. Pot adopta persoanele singure sau două persoane care doresc să adopte împreună: cupluri/parteneri înregistraţi hetero- şi homosexuali/lesbiene.
O persoană singură care doreşte să adopte un copil trebuie să fi avut copilul în îngrijire cel puţin 3 ani.

În cazul adopţiei unui copil de către noul partener al părintelui biologic, condiţia este ca noul partener să fi trăit cu părintele biologic cu cel puţin 3 ani înainte de depunerea cereriide adopţie şi să fi avut copilul în îngrijire de cel puţin 1 an. Condiţia termenului de 1 an nu are aplicabilitate pentru cuplurile de lesbiene care au trăit împreună cel puţin 3 ani înainte de depunerea cererii de adopţie.

În cazurile în care 2 persoane doresc să adopte un copil în comun, nu are relevanţă faptul că sunt căsătorite sau nu, dar acestea trebuie să fi trăit împreună cel puţin 3 ani înainte de depunerea cererii şi să fi avut copilul în îngrijire de cel puţin 1 an. De asemenea, nu are relevanţă faptul că sunt sau nu de acelaşi sex.
Persoanele care, conform legii, nu au dreptul să se căsătorească (înrudite biologic sau au legături legale de familie de ascendenţă sau descendenţă), nu au nici dreptul de a adopta împreună un copil. De asemenea, nici bunicii nu au dreptul de a-şi adopta nepoţii.

- Vârsta. Fiecare din potenţialii părinţi adoptatori trebuie să fie cu cel puţin 18 ani mai mare decât copilul (Codul Civil, art.228.1-c).

- Alte condiţii. În cazul în care mama biologică este minoră, aceasta îşi poate exprima consimţământul pentru adopţie numai după împlinirea vârstei de 16 ani.
▪ Condiţii privind copilul adoptabil
Pot fi adoptaţi copiii a căror vârstă este sub 18 ani la data primei cereri de adopţie (Codul Civil, art.228-a), care nu se mai află în custodia părinţilor biologici.

O condiţie esenţială este aceea ca minorul care urmează a fi adoptat să nu se mai afle sub autoritatea parentală a părinţilor biologici. În principiu, părinţii biologici îşi pierd autoritatea parentală prin: deces; dovedirea incompetenţei de a-şi exercita autoritatea parentală; luarea în îngrijire, de către stat, a copilului şi decăderea din drepturile părinteşti; decizia de a renunţa la copil (Codul Civil, art.246, art.266-278).

Cerinţa absenţei autorităţii parentale nu se aplică adopţiei unui copil de către soţul/partenerul înregistrat al părintelui biologic (Codul Civil, art.228-g). 
▪ Consimţământul pentru adopţie
- copilul care a împlinit 12 ani la data cererii pentru adopţie are dreptul de a-şi exprima consimţământul; este, de asemenea, luată în considerare şi opinia copilului sub 12 ani apreciat ca apt să-şi evalueze interesele;

- mama biologică care a împlinit vârsta de 16 ani trebuie să-şi exprime consimţământul pentru adopţie; 
- părinţii biologici trebuie să-şi exprime consimţământul, cu următoarele excepţii: copilul şi părinţii biologici nu au trăit/au trăit cu dificultate într-un mediu familial comun; părinţii biologici au făcut abuzuri asupra copilului sau l-au neglijat grav; părintele biologic a fost condamnat definitiv pentru o infracţiune penală comisă împotriva copilului (Codul Civil, art.228.2).
PORTUGALIA

▪ Bază legală
Codul civil (art. 1973-2002)
Legea nr.28/2007

Legea nr.31/2003 privind modificarea Codului civil

Decretul-lege nr.185/1993

Decretul-lege nr.120/1998
A. Adopţia internaţională

▪ Autorităţi competente în materia adopţiei internaţionale

- Autoritatea Centrală Portugheză: Ministerul Asigurărilor Sociale

- Mediatorii autorizaţi pentru adopţie internaţională (organizaţii non-profit acreditate de Autoritatea Centrală Portugheză)

- Serviciile locale de adopţie

- Tribunalele

- Serviciile de stare civilă

▪ Portugalia ca stat de origine al copilului adoptabil

Plasarea unui copil cu naţionalitatea portugheză în alte ţări în scopul adopţiei se face pe baza hotărârii judecătoreşti privind adoptabilitatea copilului, dacă adopţia naţională nu a fost posibilă.

Potrivit legii, copilul rezident în Portugalia poate fi plasat spre adopţie în străinătate dacă este îndeplinită una din următoarele condiţii:

- copilul are naţionalitatea potenţialului adoptator;

- copilul este fiul/fiica soţului/soţiei potenţialului adoptator;

- plasarea în străinătate spre adopţie se efectuează numai după eşuarea încercărilor de adopţie naţională (principiul subsidiarităţii. 

Hotărârea judecătorească de plasare a unui copil în străinătate pentru adopţie garantează îndeplinirea tuturor condiţiilor legale: au fost exprimate toate consimţămintele; copilului i s-a aplicat măsura încredinţării judiciare; autoritatea străină competentă consideră că, în condiţiile legii naţionale, potenţialul adoptator este potrivit pentru adopţie; copilul trebuie să se fi aflat în îngrijirea potenţialilor adoptatori o perioadă de timp corespunzătoare – o perioadă suficientă de pre-adopţie.

Toate condiţiile obligatorii coincid cu cele privind adopţia naţională, cu excepţia celei care statuează că adopţia nu trebuie să impună un sacrificiu incorect celorlalţi copii ai potenţialului adoptator. 
▪ Condiţii privind adoptatul

Acestea nu diferă mult faţă de cele prevăzute pentru adopţia naţională, cu excepţia condiţiei privind respectarea principiului subsidiarităţii.

În general, copiii care fac subiectul adopţiei internaţionale sunt copii sub 9 ani, cu probleme de sănătate şi/sau fraţi, precum şi copii între 1 şi 5 ani fără probleme de sănătate.

▪ Condiţii privind potenţialul adoptator

Acestea nu diferă faţă de cele prevăzute pentru adopţia naţională (statut civil, vârstă, diferenţă de vârstă între adoptat şi adoptator).

▪ Aspectele procedurale includ:

- solicitarea potenţialului adoptator străin este transmisă Autorităţii Centrale Portugheze de către Autoritatea Centrală din statul de reşedinţă al acestuia sau de o altă entitate acreditată (în Portugalia îşi desfăşoară activitatea numai 3 Agenţii de mediere a adopţiei internaţionale – Agenţia franceză pentru adopţie, Bras Kind - Elveţia şi Dan Adopt - Danemarca);

- după analizarea şi acceptarea candidaturii, potenţialul adoptator străin este inclus pe Lista naţională pentru adopţia internaţională; 
- prezentarea unei propuneri de copil şi întâlnirea potenţialului adoptator străin cu acesta;

- încredinţarea copilului spre îngrijirea potenţialului adoptator străin şi pregătirea plasării copilului în ţara de reşedinţă a candidatului;

- se iniţiază perioada de pre-adopţie – durata acestei perioade fiind stabilită potrivit legii naţionale a statului primitor;

- adopţia se încheie în statul de reşedinţă al potenţialului adoptator.

Începând cu această etapă, procedura diferă după cum statul de origine al copilului este sau nu parte a Convenţiei de la Haga. Astfel:

a) Dacă statul de origine al copilului este parte a Convenţiei: copia hotărârii de adopţie, însoţită de certificatul de conformitate se trimite în Portugalia; decizia de recunoaştere poate fi refuzată numai dacă adopţia este manifest contrară politicii publice portugheze în ce priveşte interesul superior al copilului; din registrele de stare civilă se radiază datele referitoare la copilul adoptat.

b) Dacă statul de origine al copilului nu este parte a Convenţiei: copia hotărârii de adopţie se trimite în Portugalia, unde trebuie validată; recunoaşterea adopţiei internaţionale care nu a avut loc în conformitate cu Convenţia nu se realizează automat; părinţii adoptivi pot solicita recunoaşterea în termen de 3 luni de la data pronunţării hotărârii de adopţie; procesul de revizuire a unei hotărâri străine de încuviinţare a adopţiei în altă ţară trebuie să păstreze secretă identitatea părinţilor biologici; după decizia luată asupra hotărârii judecătoreşti străine de încuviinţare a adopţiei, tribunalul competent trimite o copie a hotărârii adoptate, Autorităţii Centrale; din registrele de stare civilă se radiază datele referitoare la copilul adoptat.

▪ Portugalia ca stat primitor (adopţia copiilor cu reşedinţa într-o ţară străină de candidaţi având reşedinţa în Portugalia)

Străinii cu reşedinţa pe teritoriul naţional pot adopta copii – portughezi sau nu – în aceleaşi condiţii ca şi cetăţenii portughezi cu reşedinţa pe teritoriul naţional. 

În aceste cazuri, candidaţii se adresează Serviciului social local de protecţie socială şi trebuie să îndeplinească toate condiţiile generale prevăzute de legea naţională şi de legea ţării de origine a copilului.

▪ Condiţii privind copilul adoptabil

Trebuie respectate condiţiile stipulate de legea ţării de origine a copilului.
▪ Condiţii privind potenţialii adoptatori
Aceştia trebuie să îndeplinească atât condiţiile prevăzute de legea naţională, cât şi cele prevăzute de legea ţării de origine a copilului.

▪ Aspectele procedurale includ:
- notificarea candidatului selectat şi trimiterea dosarului acestuia la Autoritatea Centrală Portugheză, care, la rândul ei, îl transmite Autorităţii Centrale din ţara de origine a copilului;

- emiterea agrementului procedural;

- înştiinţarea, de către Autoritatea Centrală Portugheză, a Procurorului general, în vederea stabilirii măsurilor de încredinţare judiciară a copilului către candidatul selectat;

- programarea vizitei şi realizarea întâlnirii dintre copil şi candidat.
Începând cu această etapă, procedura diferă după cum statul de origine al copilului este sau nu parte a Convenţiei de la Haga. Astfel:

a) Dacă statul de origine al copilului este parte a Convenţiei: copilul este încredinţat candidatului şi este pregătit plasamentul copilului în Portugalia; se iniţiază perioada de pre-adopţie (care nu poate depăşi 6 luni), iar serviciile locale de adopţie cu competenţă teritorială în raza în care îşi are domiciliul candidatul comunică acest lucru Procurorului General; rapoartele de acompaniere sunt prezentate Autorităţii Centrale din ţara de origine a copilului.

Serviciile de adopţie competente teritorial elaborează şi prezintă candidatului raportul privind ancheta pre-adopţie; cererea de adopţie se depune la tribunalul competent pentru pronunţarea hotărârii; după pronunţarea hotărârii, se emite certificatul de conformitate; din registrele de stare civilă se radiază datele referitoare la copilul adoptat; copilul adoptat prin adopţie deplină de un cetăţean portughez dobândeşte automat naţionalitate portugheză.
b) Dacă statul de origine al copilului nu este parte a Convenţiei: adopţia se încuviinţează în statul de origine al copilului şi se emite certificatul de conformitate; hotărârea de adopţie străină se validează (cu excepţia cazului în care între cele două state există un acord judiciar).
B. Adopţia naţională

▪ Condiţii privind potenţialii adoptatori

Adopţia deplină

- Statut civil şi vârstă. Pot adopta, în comun, cuplurile căsătorite/uniunile consensuale încheiate de cel puţin 4 ani, în care ambii soţi au vârsta de peste 25 de ani.

Persoanele singure pot adopta dacă au vârsta de peste 30 de ani sau peste 25 de ani dacă adoptatul este copilul soţului/soţiei.

Vârsta maximă a adoptatorului nu poate depăşi 60 de ani, iar diferenţa dintre adoptat şi adoptatori nu poate depăşi 50 de ani.

Legea nu prevede condiţii legate de religie sau rasă.

Adopţia restrânsă

Vârsta potenţialilor adoptatori trebuie să fie cuprinsă între 25 şi 60 de ani. Pentru cuplurile căsătorite se prevede condiţia de a fi trăit împreună de mai mult de 2 ani.

▪ Condiţii privind copilul adoptabil
Vârsta maximă a unui copil adoptabil trebuie să fie de 15 ani la data depunerii la tribunal a cererii de adopţie. 

Totuşi, copiii pot fi adoptaţi până la vârsta de 18 ani, în cazul în care copilul nu a fost declarat adult şi este copilul soţului/soţiei adoptatorului sau a fost îngrijit de unul din adoptatori înainte de împlinirea vârstei de 15 ani (Codul Civil, art.1980.2).

Legea nu prevede vârsta minimă a copilului care poate fi adoptat. Cu toate acestea, mama biologică nu-şi poate da consimţământul pentru adopţie înaintea împlinirii de către copil a vârstei de 6 săptămâni (Codul Civil, art.1982.3.1).
Sunt eligibili pentru adopţie numai copiii care s-au aflat în îngrijirea adoptatorului, cu excepţia cazului în care copilul adoptat este copilul biologic al soţului/soţiei. Potrivit legii, este eligibil pentru adopţie: copilul declarat adoptabil de Tribunalul pentru familie şi minori; copilul pentru care a fost imposibilă reintegrarea în familia biologică şi a cărui custodie s-a acordat provizoriu instituţiei sociale de protecţie sau unei potenţiale familii adoptatoare; copilul abandonat de familia biologică şi aflat în risc de instituţionalizare. 
Un copil adoptat nu mai poate fi adoptat din nou; face excepţie situaţia adopţiei de către o altă soţie a părintelui adoptiv al copilului (Codul Civil, art.1975).

▪ Consimţământul pentru adopţie
Încuviinţarea adopţiei este posibilă după exprimarea consimţământului:
- părinţilor biologici ai copilului, chiar dacă sunt minori şi/sau nu exercită custodia, cu excepţia cazului în care copilul a fost plasat în încredinţare judiciară sau a făcut subiectul altei măsuri luate în scopul adopţiei;
- soţiei/soţului adoptatorului (cu excepţia cazului în care soţii au divorţat);

- mamei biologice (care îşi poate exprima consimţământul pentru adopţie numai la împlinirea de către copil a vârstei de 6 săptămâni);
- copilului de peste 12 ani.
Condiţia consimţământului părinţilor biologici poate fi înlăturată şi înlocuită de consimţământul ascendenţilor/rudelor colaterale până la gradul 3 ale copilului sau de consimţământul tutorelui copilului în următoarele situaţii: părinţii au abandonat copilul; părinţii reprezintă un pericol major pentru copil (inclusiv pericolul care rezultă dintr-o tulburare mentală a părintelui/părinţilor); cel puţin o perioadă de 3 luni, părinţii au dovedit o lipsă evidentă de interes faţă de copil. 
Dacă părinţii biologici ai copilului adoptabil sunt decedaţi, consimţământul trebuie exprimat de ascendenţii/rudele colaterale până la gradul 3 ale copilului, dacă acesta se află în îngrijirea lor sau trăieşte cu aceştia.

Consimţământul nu este necesar:

- dacă persoana care trebuie să-şi exprime consimţământul este incapabilă mental sau există dificultăţi majore în audierea acesteia;

- dacă persoanele al căror consimţământ îl înlocuieşte pe cel al părinţilor sunt nepotrivite pentru a îngriji copilul; 
- părinţii sunt decăzuţi din drepturile părinteşti.

SPANIA

▪ Bază legală

Codul Civil (art.172-180)
Codul de procedură civilă (art.779-781)

Legea organică nr.1/1996 privind protecţia legală a minorilor

Legea nr.54/2007 privind adopţia internaţională

Dispoziţii federale şi regionale care guvernează responsabilităţile şi activităţile entităţilor publice cu competenţe în materia adopţiei.
A. Adopţia internaţională

▪ Autorităţi competente în materia adopţiei internaţionale

- Autorităţile publice pentru protecţia minorilor ale căror activităţi vizează: organizarea şi furnizarea informaţiilor legale, a condiţiilor şi procedurilor de adopţie din Spania şi din ţările de origine ale copiilor; punerea la dispoziţia familiilor adoptatoare a informaţiilor necesare pentru înţelegerea şi acceptarea implicaţiilor adopţiei internaţionale; primirea şi procesarea cererilor de adopţie, direct sau prin intermediul entităţilor de colaborare autorizate pentru adopţia internaţională; emiterea certificatelor de aptitudine, fie direct, fie prin intermediul instituţiilor/entităţilor autorizate, a rapoartelor psiho-sociale ale potenţialilor adoptatori şi, la cererea autorităţilor din ţara de origine a copilului, emiterea unui angajament post-adopţie; primirea minorului şi a tuturor informaţiilor legate de acesta, precum şi a informaţiilor legate de exprimarea consimţământului persoanelor, instituţiilor şi autorităţilor prevăzute de legislaţia ţării de origine.

- Autorităţile acreditate pentru intermedierea adopţiei ale căror activităţi au ca scop punerea în contact a potenţialilor părinţi adoptivi cu autorităţile, organizaţiile şi instituţiile din ţara de origine a copilului ce urmează a fi adoptat şi asigurarea de asistenţă pe întreaga procedură a adopţiei.

- Entităţile de colaborare pentru adopţia internaţională – sunt numai organizaţiile non-profit înregistrate al căror obiectiv statutar îl constituie protecţia minorilor.

- Autoritatea Centrală care asigură coordonarea comunicării dintre autorităţile spaniole şi autorităţile străine competente în materia adopţiei.

▪ Condiţiile comune privind adopţia naţională – vârstă, statut civil al potenţialilor adoptatori, certificatul de aptitudine etc. - au aplicabilitate şi în cazul adopţiei internaţionale. 

Art.10 din Legea nr.54/2007 prevede criteriile pentru eliberarea certificatului de aptitudine în cazul adopţiei internaţionale: stabilitate familială, socială, profesională, posibilitate de a asigura educaţia copilului etc. Termenul de valabilitate al certificatului de aptitudine este de 3 ani.

▪ Prevederi legale speciale

- Deşi condiţiile privind copilul adoptabil sunt stabilite de sistemul legal al ţării de origine a copilului, art.4.1 din Legea nr.54/2007 privind adopţia internaţională prevede că adopţia unui copil străin nu poate interveni/este limitată în următoarele circumstanţe: ţara de origine a copilului se află în situaţie de conflict sau de dezastru natural; ţara de origine a copilului nu a înfiinţat o autoritate instituţională pentru controlul şi garantarea adopţiei; ţara de origine a copilului nu oferă toate garanţiile necesare pentru adopţie şi pentru interesul superior al copilului, şi nu respectă principiile legale şi etice internaţionale.

- Părinţii adoptivi au obligaţia de a prezenta, în termenele prevăzute, toate informaţiile şi documentele pe care entitatea publică competentă din Spania sau entitatea de colaborare autorizată de aceasta le-ar putea solicita pentru elaborarea raportului de monitorizare post-adopţie.

- Dreptul la cunoaşterea informaţiilor privind originea biologică (aflate în posesia autorităţilor publice spaniole) aparţine copilului adoptat care a împlinit vârsta de 18 ani sau minorului adoptat, reprezentat de părinţii adoptivi. Dreptul se exercită cu evaluarea, sprijinul şi intermedierea serviciilor specializate ale autorităţii publice pentru protecţia minorilor/organizaţiilor autorizate în acest scop.

- Competenţa încuviinţării adopţiei internaţionale.

Instanţele spaniole sunt, în general, competente în următoarele cazuri: copilul adoptat este spaniol sau are reşedinţa pe teritoriul Spaniei; părintele adoptiv este spaniol sau are reşedinţa pe teritoriul Spaniei. 
În cazul în care legea străină aplicabilă adopţiei reglementează numai adopţia simplă, instanţele judecătoreşti din Spania au competenţa de a converti adopţia simplă în adopţie deplină, precum şi competenţa modificării/revizuirii adopţiei încheiate într-un stat străin şi recunoscute în Spania.

▪ Recunoaşterea adopţiei internaţionale

- Adopţia încheiată de autorităţile străine competente este recunoscută în Spania în conformitate cu tratatele şi acordurile internaţionale la care Spania este parte, îndeosebi în conformitate cu Convenţia de la Haga. 
- În absenţa unor astfel de reglementări legale internaţionale, adopţia internaţională încheiată de autorităţi străine este recunoscută dacă sunt îndeplinite următoarele condiţii: adopţia a fost încuviinţată de autoritatea străină competentă; adopţia a fost guvernată de legea statului în cauză.

Dacă tatăl adoptiv/copilul adoptat este spaniol, adopţia încuviinţată de o autoritate străină trebuie să conducă la efectele juridice corespunzătoare efectelor adopţiei reglementate de legea spaniolă (îndeosebi cele referitoare la încetarea deplină a legăturilor legale dintre copilul adoptat şi familia biologică, la stabilirea între copilul adoptat şi părinţii adoptivi a relaţiilor de filiaţie naturală şi la irevocabilitatea, pentru părinţii adoptivi, a adopţiei).

Dacă părintele adoptiv este spaniol şi are reşedinţa în Spania, entitatea publică spaniolă trebuie să declare aptitudinea acestuia de a adopta în faţa entităţii străine competente. 
Dacă minorul adoptat a fost spaniol în momentul în care adopţia a fost încuviinţată de autoritatea străină competentă, este necesar consimţământul entităţii publice corespunzătoare de la ultimul loc de reşedinţă din Spania al copilului adoptat.

Documentul prin care adopţia încuviinţată de autoritatea străină este legalizat, trebuie să îndeplinească cerinţele formale de autenticitate referitoare la apostilă şi traducere în limba spaniolă. 

B. Adopţia naţională

▪ Condiţii privind copilul adoptabil

Pot fi adoptaţi copii care nu au împlinit vârsta de 18 ani şi, în cazuri excepţionale, pot fi adoptat şi persoane adulte.

Adopţia unei persoane adulte este posibilă în cazul în care, la data hotărârii de adopţie, între persoana adoptabilă şi potenţialul adoptator erau stabilite deja relaţii de familie începute înainte ca persoana adoptabilă să fi împlinit 14 ani şi continuate neîntrerupt până când minorul a devenit adult.

Copiii pot deveni eligibili pentru adopţie dacă:

- prezintă semne de abuz fizic, psihic, sexual sau de orice alt gen, iar din această cauză, părinţii biologici au fost decăzuţi din drepturi părinteşti ;

- părinţii biologici/tutorele legal sunt în incapacitatea legală de a-şi exercita responsabilităţile părinteşti;

- părinţii biologici/tutorele legal consimt la renunţarea la drepturile şi responsabilităţile parentale; consimţământul mamei care a născut este valid numai dacă a fost exprimat după minimum 30 de zile de la naştere;

- familia copilului nu este cunoscută.

Copilul eligibil pentru adopţie cu vârsta de peste 12 ani trebuie să îşi exprime consimţământul pentru adopţie, iar cel având vârsta sub 12 ani poate fi audiat de judecător pentru a-şi exprima opinia cu privire la adopţie.
▪ Condiţii privind potenţialii adoptatori
- Statut civil. Pot adopta persoane singure (necăsătorite, divorţate sau văduve) şi, împreună, cupluri căsătorite sau necăsătorite (hetero- sau homosexuale) care trăiesc împreună.
- Vârsta. Ca regulă generală, persoana/membrii cuplului care adoptă trebuie să aibă vârsta de cel puţin 25 de ani; potrivit art.175.1 din Codul Civil, în cazul unui cuplu, este suficient ca numai unul din soţi să fi împlinit vârsta de 25 de ani.
Diferenţa de vârstă dintre adoptat şi adoptatori trebuie să fie de cel puţin 14 ani.

- Aptitudinea de a adopta. Orice persoană care doreşte să adopte un copil trebuie să obţină certificatul de aptitudine care atestă îndeplinirea de către aceasta a condiţiilor psihice, materiale şi financiare necesare adopţiei unui copil.

- Alte cerinţe. În anumite circumstanţe, adopţia nu este posibilă din cauza relaţiilor dintre copilul adoptabil şi potenţialul adoptator. În speţă, legea nu permite adopţia: unui descendent direct (copii, nepoţi); unui descendent direct de gradul 2; unui copil de către tutore până în momentul aprobării condiţiilor de tutelă. 
▪ Consimţământul pentru adopţie
Pentru încuviinţarea adopţiei trebuie îndeplinite condiţiile legate de consimţămintele necesare: consimţământul adoptatorului/adoptatorilor; consimţământul copilului de peste 12 ani; consimţământul părinţilor biologici sau al soţului/soţiei adoptatorului; consimţământul mamei biologice exprimat după 30 de zile de la naşterea copilului (dat spre adopţie).

Judecătorul poate renunţa la consimţământul obligatoriu prevăzut de lege dacă se constată că persoana al cărei consimţământ este necesar nu poate fi găsită sau dacă părinţii biologici au fost decăzuţi din drepturile părinteşti.

Există o categorie de persoane al căror consimţământ nu este necesar pentru încuviinţarea adopţiei, dar care au dreptul de a fi audiate de judecător. Această categorie include: părinţii adoptatului (dacă pentru încuviinţarea adopţiei consimţământul acestora nu este necesar); tutorele adoptatului; adoptatul (dacă are mai puţin de 12 ani şi se consideră că are suficient discernământ); reprezentantul autorităţii publice de protecţie a minorilor (Codul Civil, art.177.3). 
III. ASPECTE LEGALE PRIVIND ADOPŢIA INTERNAŢIONALĂ ÎN ALTE STATE ALE LUMII
S.U.A.
▪ Bază legală

Legea din 2000 privind adopţia internaţională

Legea privind imigraţia şi naturalizarea

Legea  din 2000 privind cetăţenia copilului
Legea din 2012 privind acreditarea universală

▪ Prevederi din Legea din 2000 privind adopţia internaţională – legea de implementare de către SUA a Convenţiei de la Haga privind protecţia copiilor şi cooperarea în adopţia internaţională

Autoritatea Centrală a SUA pentru adopţii este Departamentul de Stat care:

- răspunde de implementarea Convenţiei şi de elaborarea rapoartelor anuale prezentate Congresului;
- încheie acorduri cu una sau mai multe entităţi acreditate calificate care autorizează organizaţiile non-profit şi aprobe persoanele calificate pentru îndeplinirea serviciilor de adopţie prevăzute de Convenţie.  Entităţile acreditate calificate răspund de: procesarea cererilor de acreditare/procesare; supravegherea, implementarea şi respectarea de către furnizorii de servicii de adopţie a prevederilor Convenţiei, a dispoziţiilor Legii din 2000 privind adopţia internaţională şi a tuturor normelor de aplicare a acestora; colectarea tuturor informaţiilor necesare;
- menţine Registrul privind adopţiile internaţionale.
Potrivit acestei legi, adopţiile încheiate în baza Convenţiei de la Haga, finalizate în ţări - părţi ale Convenţiei sunt recunoscute pe întreg teritoriul SUA.

Legea reglementează procedurile şi condiţiile care trebuie îndeplinite pentru adopţia unui copil cu reşedinţa pe teritoriul SUA de către persoane cu reşedinţa în ţări care sunt părţi ale Convenţiei.

Procedura adopţiei internaţionale este un proces care variază foarte mult, fiind guvernat de legile ţărilor de origine ale părinţilor adoptivi şi copilului adoptabil (care în cazul SUA semnifică atât legi federale, cât şi legi ale statelor). Dacă ţara de origine a copilului este parte a Convenţiei de la Haga, trebuie îndeplinite procedurile de adopţie reglementate în ambele ţări, în conformitate cu prevederile Convenţiei. 
▪ Condiţii privind potenţialii adoptatori
Serviciile pentru cetăţenie şi imigraţie din SUA (USCIS), care au competenţa aprobării tuturor adopţiilor internaţionale, impun două cerinţe fundamentale de eligibilitate a potenţialilor adoptatori: să aibă cetăţenie americană şi, dacă nu sunt căsătoriţi, să aibă vârsta de 25 de ani. Pentru cuplurile căsătorite, nu există condiţia de vârstă şi numai unul din soţi trebuie să aibă cetăţenie americană. Cuplurile căsătorite pot adopta numai în comun.
Pentru stabilirea eligibilităţii, potenţialii adoptatori trebuie să îndeplinească mai multe cerinţe: să depună un document (raport de anchetă socială - “home study document”) cu informaţii referitoare la situaţia materială, la starea de sănătate, la stabilitatea financiară, la mediul familial al acestora; să facă obiect al verificării cazierului judiciar (inclusiv amprentarea tuturor membrilor de familie care au împlinit vârsta de 18 ani). 
Potrivit reglementărilor referitoare la adopţiile internaţionale făcute în baza Convenţiei de la Haga:

- ancheta socială se efectuează de furnizorul acreditat/aprobat pentru prestarea de servicii de adopţie internaţională;

- furnizorul acestor servicii are obligaţia de a desfăşura ancheta socială în condiţiile prevăzute de legea federală şi de legea statului în care îşi desfăşoară activitatea;

- funcţionarul agenţiei care desfăşoară ancheta socială trebuie să fie autorizat sau licenţiat în conformitate cu legile statului în care îşi desfăşoară activitatea şi să se afle sub supravegherea unei persoane cu experienţă în domeniul dreptului familiei/al adopţiei internaţionale;

- furnizorul serviciilor de adopţie trebuie să trimită Autorităţii Centrale şi altor autorităţi competente din ţara de origine a copilului, raportul privind ancheta socială;

- suma totală a taxelor şi cheltuielilor estimate pentru efectuarea anchetei sociale se menţionează în scris.
De asemenea, potenţialii adoptatori trebuie să îndeplinească condiţiile specifice de eligibilitate prevăzute în ţara de origine a copilului (vârstă, statut marital, sănătate, venituri etc.).

▪ Condiţii  privind copilul adoptabil
Pot fi adoptaţi copiii: 

- cu vârsta sub 16 ani sau sub 18 ani în cazul unui copil care este frate al unui minor (sub 16 ani) care a fost adoptat sau urmează a fi adoptat de aceiaşi părinţi adoptivi;

- declaraţi eligibili pentru adopţia internaţională de către Autoritatea Centrală din ţara de origine;

- ai căror părinţi biologici, tutori, reprezentanţi legali şi-au exprimat consimţământul scris şi irevocabil pentru emigrarea şi adopţia  copilului.

Copiii care intră pe teritoriul SUA pentru a fi adoptaţi trebuie să facă parte din categoria “copiilor orfani” – dacă provin din ţări care nu sunt părţi ale Convenţiei de la Haga sau din categoria “copiilor adoptabili în baza Convenţiei” – dacă provin din ţări părţi ale Convenţiei.

▪ Alte condiţii
- Instruirea potenţialilor adoptatori. În cazul adopţiei în baza Convenţiei de la Haga, aceştia au obligaţia de a participa la cel puţin 10 ore de pregătire. Ţările de origine ale copiilor adoptabili pot avea condiţii suplimentare privind pregătirea acestora. În cazul adopţiei din ţări care nu sunt părţi ale Convenţiei, condiţiile de pregătire variază sau nu există.
- Costuri şi plăţi. Pentru ambele tipuri de adopţie internaţională, este interzisă oferirea de bani sau de alte recompense de către potenţialii adoptatori/ agenţiile de adopţie/ furnizorii de servicii, în favoarea părinţilor biologici ai copilului, a agenţiilor sau a altor persoane.
Furnizorii de servicii pentru adopţie trebuie să facă publice taxele şi cheltuielile estimate pentru efectuarea unor astfel de servicii (realizarea anchetei, îngrijirea copilului, traduceri, costuri de călătorie, contribuţii pentru programele de protecţie socială a copilului din ţara de origine a acestuia.

▪ Obţinerea cetăţeniei de către copilul adoptat
Potrivit Legii din 2000 privind cetăţenia copilului, condiţiile pentru obţinerea cetăţeniei de către un copil adoptat sunt următoarele:
- cel puţin unul din părinţi să aibă cetăţenie americană;

- vârsta copilului să fie sub 18 ani;

- copilul să trăiască în custodia legală şi fizică a unui părinte cu cetăţenie americană;

- copilul să fie admis ca imigrant cu rezidenţă legală permanentă;

- adopţia să fie deplină şi definitivă.
CANADA
▪ Canada este parte a Convenţiei de la Haga. 

În cadrul adopţiilor internaţionale, Canada nu este considerată ţară de origine a copiilor adoptabili.
▪ Adopţia internaţională are un caracter complex datorită faptului că se încheie cu respectarea legilor provinciale privind adopţia, a legilor federale privind imigraţia şi a legilor în materie din ţara de origine a copilului.
Toate provinciile şi teritoriile din Canada au legi proprii de implementare a Convenţiei de la Haga, precum şi Autorităţi Centrale pentru Adopţie (în înţelesul Convenţiei).  
▪ De exemplu, în Provincia Quebec, Autoritatea Centrală pentru adopţie internaţională este Ministerul Sănătăţii şi al Serviciilor Sociale.

Cadrul legal pentru adopţiile internaţionale este reprezentat de: Codul Civil al Provinciei Quebec, Codul de Procedură Civilă, Legea privind protecţia tinerilor, Convenţia privind protecţia copiilor şi cooperarea în adopţia internaţională, Legea de implementare a acestei Convenţii
Potrivit prevederilor Codului Civil:

- părinţii adoptivi trebuie să aibă reşedinţa în provincia Quebec; trebuie să efectueze o evaluare psiho-socială în condiţiile prevăzute de Legea privind protecţia tinerilor; trebuie să aibă vârsta majorităţii, iar diferenţa de vârstă dintre aceştia şi copilul adoptat trebuie să fie de 18 ani;

- procedurile de adopţie se realizează de către agenţiile de adopţie internaţională autorizate.
Hotărârile internaţionale privind încuviinţarea adopţiei sunt recunoscute în Quebec, după îndeplinirea, în funcţie de caz, a anumitor proceduri (în această provincie). Astfel:

a) în cazul în care statul de origine al copilului este parte a Convenţiei de la Haga şi
- a emis o hotărâre de adopţie, aceasta este recunoscută automat de lege (şi administrativ de Secretariatul pentru adopţia internaţională) dacă au fost îndeplinite condiţiile prevăzute de Convenţie;

- nu a emis o hotărâre de adopţie, un tribunal din Quebec pronunţă mai întâi o hotărâre de plasament al copilului, iar la expirarea perioadei de plasament, o hotărâre de încuviinţare a adopţiei; conform Convenţiei, tribunalul eliberează şi certificatul de conformitate;

b) în cazul în care statul de origine al copilului nu este parte a Convenţiei de la Haga şi 

- a emis o hotărâre de adopţie, hotărârea trebuie recunoscută de un tribunal din Quebec (recunoaşterea legală se face prin intermediul unei moţiuni depuse la Secţia pentru tineri din cadrul tribunalului);

- nu a emis o hotărâre de adopţie, un tribunal din Quebec pronunţă mai întâi o hotărâre de plasament al copilului, iar la expirarea perioadei de plasament, o hotărâre de încuviinţare a adopţiei.

▪ În general, principalele etape pentru încheierea unei adopţii internaţionale vizează
:

- contactarea agenţiei private de adopţie pentru obţinerea de informaţii;

- participarea la sesiunile de informare;

- realizarea unui studiu privind situaţia potenţialilor adoptatori (“international home study”); 
- pregătirea dosarului cu documentaţia necesară;

- depunerea dosarului la agenţia pentru adopţii; agenţia ia măsurile necesare pentru traducerea documentelor incluse în dosar;

- trimiterea dosarului la autorităţile pentru adopţie din ţara de origine a copilului;

- completarea formularului de imigrare pentru a sponsoriza sosirea în Canada a copilului;

- primirea, de către agenţia pentru adopţii, a propunerii de copil adoptabil, inclusiv a raportului medical privind starea de sănătate a copilului, întocmit de medicul din ţara de origine a copilului agreat de Guvernul canadian;

- trimiterea scrisorii de acceptare a propunerii în ţara de origine a copilului;

- primirea notificării de călătorie din partea autorităţilor pentru adopţie din ţara de origine a copilului; 
- călătorie în ţara de origine a copilului, pentru aducerea acestuia în Canada;

- desfăşurarea şi finalizarea procedurii de adopţie în ţara de origine a copilului; nu toate adopţiile internaţionale se finalizează în ţara de adopţie a copilului. Unele se finalizează în Canada, întrucât ţara de origine a copilului solicită, înainte de a-şi da acordul pentru adopţie, întocmirea de rapoarte post-plasament;
- obţinerea vizei de rezidenţă permanentă (în Canada) pentru copil;
- intrarea în Canada împreună cu copilul;

- realizarea monitorizării post-adopţie prin intermediul unui avocat specializat în adopţii;

- obţinerea certificatului de naştere şi a hotărârii de adopţie pronunţată de tribunalul provincial.

Potenţialii adoptatori suportă toate costurile administrative şi legale implicate de adopţia internaţională (cheltuielile pentru traducerea şi legalizarea documentelor, cheltuielile de călătorie, cheltuielile pentru examenele medicale). 
FEDERAŢIA RUSĂ

▪ Bază legală

Codul Familiei (art.124, 165)

Codul de procedură civilă (Capitolul 29)

Legea federală nr.44-FZ/2001 privind baza naţională de date privind copiii lipsiţi de îngrijire parentală
▪ Federaţia Rusă nu este parte a Convenţiei de la Haga.

▪ Autoritatea competentă în materia adopţiei internaţionale: Ministerul Educaţiei şi al Ştiinţei 
▪ Condiţii privind adopţia copiilor – cetăţeni ai Federaţiei Ruse, de către cetăţeni străini
Adopţia copiilor  cetăţeni ai Federaţiei Ruse, de către cetăţeni de naţionalitate străină/de cetăţeni ruşi cu domiciliul în străinătate/persoane fără naţionalitate este permisă numai în cazul în care nu este posibilă adopţia acestora de către familii de cetăţeni ruşi cu reşedinţa pe teritoriul naţional.
Adopţia internaţională este guvernată de legislaţia ţării al cărei cetăţean este adoptatorul (la data introducerii cererii de adopţie), de dispoziţiile Codului Familiei al Federaţiei Ruse, precum şi de prevederile tratatelor/acordurilor internaţionale în materia adopţiei la care Federaţia Rusă este parte.
▪ Condiţii privind copilul adoptabil
Copiii adoptabili pot face subiect al adopţiei internaţionale în termen de 12 luni de la înregistrarea în banca federală de date privind copiii lipsiţi de ocrotire părintească.
Vârsta la care un copil devine disponibil pentru adopţia internaţională este de 9 luni.

Adopţia internaţională este permisă numai în interesul copilului, cu luarea în considerare a originii etnice, a religiei şi culturii, limbii materne a copilului adoptabil, precum şi a posibilităţilor potenţialilor adoptatori de a asigura acestuia accesul la educaţie şi la o dezvoltare fizică, psihică şi morală corespunzătoare. Legea nu prevede restricţii legate de starea de sănătate a copiilor adoptabili.  
Adopţia fraţilor/surorilor de către persoane diferite nu este permisă, cu excepţia cazului în care o astfel de adopţie este în interesul copiilor.
▪ Condiţii privind potenţialii adoptatori străini
- Statut marital şi vârstă. Pot adopta atât cupluri căsătorite, cât şi persoane singure. Pentru cuplurile căsătorite, nu sunt prevăzute condiţii de vârstă (de regulă, mama adoptivă nu poate avea vârsta mai mare de 45 de ani). Copilul poate fi adoptat în comun de cei doi soţi sau numai de unul dintre aceştia.

Diferenţa de vârstă dintre persoanele singure care doresc să adopte şi copilul adoptabil trebuie să fie de 16 ani. 

- Condiţii privind starea de sănătate. Potenţialii adoptatori trebuie să aibă o sănătate corespunzătoare şi să nu sufere de una din bolile expres prevăzute de lege.  Nu pot adopta persoanele care din cauza stării de sănătate nu îşi pot îndeplini obligaţiile părinteşti sau care locuiesc împreună cu alţi membri ai familiei afectaţi de maladii periculoase pentru cei din jur.
Lista maladiilor a căror prezenţă nu permite adopţia copil include: tuberculoza; maladiile infecţioase; cancerul de gradul III şi IV; tulburările psihice şi tulburările de comportament; narcomania, toxicomania, alcoolismul; maladiile şi traumele care au determinat invaliditate de gradul I. 
Lista maladiilor reprezentând un pericol pentru persoanele din jur cuprinde: HIV; febra virală şi febra hemoragică; hepatita B; hepatita C; difteria; infecţiile transmise pe cale sexuală; lepra; malaria; tuberculoza; holera; ciuma.

- Persoane care nu au dreptul de a adopta: persoanele legal declarate ca incapabile; cuplul în care unul din soţi este declarat legal ca incapabil; părinţii decăzuţi din drepturile părinteşti; persoanele decăzute din  calitatea de tutore/curator al copilului din cauza neîndeplinirii obligaţiilor legale faţă de copil; persoanele fără domiciliu permanent; persoanele care au suferit o condamnare sau care sunt urmărite penal pentru comiterea de infracţiuni contra vieţii şi sănătăţii, a libertăţii, onoarei şi demnităţii unei persoane, contra familiei şi minorilor etc; persoanele care nu au absolvit un program de formare pentru educarea în familie a unui copil rămas fără îngrijire părintească (această condiţie nu are aplicabilitate pentru bunicii copilului, pentru rudele apropiate ale acestuia, pentru persoanele care au mai adoptat un copil, pentru persoanele care au avut calitatea de tutori/curatori ai copilului); persoanele căsătorite de acelaşi sex/partenerii de acelaşi sex.
Potrivit Legii federală din 28 decembrie 2012 privind măsurile de acţiune împotriva persoanelor implicate în încălcarea drepturilor şi libertăţilor fundamentale ale omului, a drepturilor şi libertăţilor cetăţenilor Federaţiei Ruse, este interzisă adopţia copiilor cetăţeni ai Federaţiei Ruse de către cetăţeni ai SUA (Partea 1, art.4). 
▪ Obţinerea, de către potenţialii adoptatori străini, de informaţii referitoare la copiii adoptabili 

Pentru a obţine informaţii asupra copiilor adoptabili aceştia se pot adresa numai:

- organului executiv al oricărei entităţi constitutive a Federaţiei Ruse învestit cu funcţia de operator regional al bazei de date a statului privind copiii lipsiţi de îngrijire părintească;
- organului executiv federal învestit cu funcţia de operator federal al bazei de date a statului privind copiii lipsiţi de îngrijire părintească (Ministerul Educaţiei şi al Ştiinţei).
Adresându-se operatorului bazei de date, potenţialii părinţi adoptivi trebuie să prezinte: documentele de identitate recunoscute de Federaţia Rusă; cererea pentru luarea spre educaţie a unui copil rămas fără îngrijire părintească şi cererea de a cunoaşte copii înregistraţi în bazele de date privind copiii adoptabili (cu informaţii privind copiii care ar corespunde cerinţelor lor); chestionarul de cetăţean care doreşte să ia spre educaţie un copil în familia sa (completat la prima secţiune); angajamentul de a înregistra copilul adoptat la consulatul Federaţiei Ruse; angajamentul de a oferi posibilitatea de examinare a condiţiilor de viaţă şi de educaţie a copilului adoptat; certificatul - emis de organul competent al statului al cărui cetăţean este - privind condiţiile sale de viaţă şi posibilitatea de a adopta, împreună cu fotografii ale familiei sale; angajamentul organului competent al statului de reşedinţă al adoptatorului de a efectua controlul condiţiilor de viaţă şi de educaţie a copilului adoptat şi de a prezenta rapoarte de monitorizare post-adopţie; angajamentul organului competent al statului de reşedinţă al adoptatorului de a face controlul înregistrării copilului la consulatul Federaţiei Ruse.

Toate documentele prezentate trebuie legalizate şi traduse în limba rusă. Semnătura  traducătorului trebuie certificată la consulatul/reprezentanţa diplomatică a Federaţiei Ruse în ţara de domiciliu a cetăţeanului străin sau, pe teritoriul Federaţiei Ruse, de notar. 
▪ Procedura de încuviinţare a adopţiei
Hotărârea de adopţie internaţională se pronunţă (în funcţie de domiciliul/locul de şedere al copilului) de: Curtea Supremă a Republicii; tribunalul regional; tribunalul orăşesc; tribunalul regiunii autonome; tribunalul departamentului autonom.
Cererea de adopţie trebuie să includă: numele, prenumele şi domiciliul adoptatorilor; numele, prenumele şi data de naştere a copilului adoptat, domiciliul sau locul de şedere al acestuia; informaţii privind părinţii copilului adoptat, existenţa de fraţi/surori; circumstanţe favorabile cererii de adopţie şi dovezile acestora; cererea de schimbare a numelui, prenumelui, locului şi datei de naştere a copilului (pentru adopţia unui copil mai mic de 1 an) şi de înscriere a adoptatorilor, în calitate de părinţi, în actul de naştere.

Cererea de adopţie trebuie însoţită de: copie a certificatului/certificatelor de naştere a adoptatorului/adoptatorilor; în cazul adopţiei copilului de unul din soţi – consimţământul celuilalt soţ sau documentul care atestă că soţii au încetat relaţiile de familie şi nu mai trăiesc împreună de peste 1 an; certificatul medical privind starea de sănătate a adoptatorilor; adeverinţă privind locul de muncă şi veniturile adoptatorilor; documentul de atestare a dreptului de folosinţă/de proprietate asupra locuinţei; autorizaţia organului competent al ţării străine pentru primirea copilului adoptat.
Hotărârea judecătorească de adopţie intră în vigoare la expirarea termenului de 10 zile prevăzut pentru recurs (dacă nu a fost contestată). 

▪ Înregistrarea copilului adoptat pentru controlul consular privind condiţiile de viaţă şi de educaţie în familiile adoptatorilor
În termen de 3 luni de la data plecării copilului adoptat în statul primitor, adoptatorii au obligaţia de a-l înregistra la consulatul/reprezentanţa diplomatică a Federaţiei Ruse pentru controlul consular. 
Înregistrarea se face pe baza următoarelor documente: cererea de înregistrare a copilului adoptat pentru controlul consular şi două fotografii ale copilului; certificatul de adopţie; documentele de autentificare a identităţii adoptatorilor şi copilului adoptat.

Adoptatorii pot opta pentru înregistrarea copilului pentru controlul consular înainte de a părăsi teritoriul Rusiei, la Departamentul consular al Ministerului Afacerilor Externe al Federaţiei Ruse.

Controlul înregistrării copilului adoptat pentru controlul consular se efectuează de organizaţia de adopţie a copiilor reprezentând interesele potenţialilor adoptatori pe teritoriul Federaţiei Ruse sau de organul competent din statul străin care s-a angajat să efectueze acest control. Acestea au obligaţia de a prezenta certificatul de înregistrare a copilului pentru controlul consular, organelor executive ale entităţii constitutiv a Federaţiei Ruse în cauză, în termen de cel mult o lună de la data înregistrării.
 ▪ Rapoartele de monitorizare post-adopţie 
Organul competent/organizaţia din statul străin primitor care şi-a luat acest angajament efectuează controlul condiţiilor de viaţă şi de educaţie ale copilului în familia adoptatorilor şi elaborează rapoarte periodice în acest sens, pe care le transmite organului executiv al entităţii constitutive a Federaţiei Ruse în cauză.
Rapoartele cuprind informaţii privind starea de sănătate a copilului, studiile pe care le efectuează, evoluţia emoţională şi comportamentală a acestuia, relaţiile de familie existente, fiind însoţite de fotografii ale familiei şi copilului la data întocmirii raportului. 
Prima examinare a condiţiilor de viaţă şi de educaţie ale copilului se efectuează la expirarea termenului de 2 luni de la data intrării în vigoare a hotărârii judecătoreşti de adopţie; raportul trebuie prezentat în cel târziu 4 luni de la aceeaşi dată. 
A doua examinare se efectuează la expirarea termenului de 5 luni de la data intrării în vigoare a hotărârii judecătoreşti de adopţie; raportul trebuie prezentat în cel târziu 7 luni de la aceeaşi dată. 
A treia examinare se efectuează la expirarea termenului de 11 luni de la data intrării în vigoare a hotărârii judecătoreşti de adopţie; raportul trebuie prezentat în cel târziu 13 luni de la aceeaşi dată. 
A patra examinare se efectuează la expirarea termenului de 23 luni de la data intrării în vigoare a hotărârii judecătoreşti de adopţie; raportul trebuie prezentat în cel târziu 25 de luni de la aceeaşi dată. 
A cincea examinare se efectuează la expirarea termenului de 35 luni de la data intrării în vigoare a hotărârii judecătoreşti de adopţie; raportul trebuie prezentat în cel târziu 37 luni de la aceeaşi dată.
După expirarea termenului de 3 ani de la data intrării în vigoare a hotărârii judecătoreşti de adopţie şi până la împlinirea vârstei majoratului de către copilul adoptat, examinarea condiţiilor de viaţă şi de educaţie ale copilului se efectuează într-un termen de 23 de luni de la examinarea anterioară, iar raportul trebuie prezentat în cel mult 25 de luni de la data prezentării raportului precedent.
Rapoartele se redactează în limba naţională oficială a statului străin primitor, se legalizează şi se traduc în limba rusă. Traducerea sau semnătura traducătorului trebuie certificate de consulatul/reprezentanţa diplomatică a Federaţiei Ruse din ţara de domiciliu a adoptatorilor sau, pe teritoriul Federaţiei Ruse, de notar. 
CHINA
▪ Bază legală

Legea privind adopţiile

Măsuri pentru înregistrarea adopţiei copiilor de către cetăţeni străini în Republica Populară Chineză

▪ China a ratificat, în anul 2005, Convenţia de la Haga.
Adopţia internaţională este guvernată de prevederile relevante din legislaţia naţională privind adopţia şi de prevederile legilor privind adopţia din ţările de reşedinţă ale adoptatorilor; orice dispută legală care poate apărea se soluţionează prin consultări între departamentele guvernamentale competente din cele două ţări (Măsuri pentru înregistrarea adopţiei…, art.3).

▪ Autoritatea Centrală în înţelesul Convenţiei de la Haga este Centrul Chinez pentru Adopţii.
▪ Condiţii privind potenţialii adoptatori
- Statut marital. Legea permite adopţia de către cupluri căsătorite formate dintr-un bărbat şi o femeie. Adopţia se efectuează în comun de către cei doi soţi. În plus, aceştia trebuie să fie căsătoriţi de cel puţin 2 ani. Dacă unul dintre soţi a fost divorţat, noul cuplu trebuie să fie căsătorit de cel puţin 5 ani. Nu sunt permise mai mult de 2 divorţuri.

- Vârsta. Ambii soţi trebuie să aibă vârsta cuprinsă între 30 şi 50 de ani. Cuplurile care doresc să adopte un copil cu nevoi speciale trebuie să aibă vârsta cuprinsă între 30 şi 55 de ani.

- Starea de sănătate. Ambii soţi trebuie să aibă o stare de sănătate (fizică şi psihică) corespunzătoare şi să nu fie afectaţi de: HIV; tulburări mentale; boli infecţioase contagioase; cecitate; surzenie; dizabilităţi fizice; deformări faciale severe; maladii cronice care necesită tratament îndelungat (tumori maligne, lupus, epilepsie etc.); schizofrenie; boli mentale severe care au necesitate tratament de cel puţin 2 ani (depresie, anxietate etc.); să nu fi suferit un transplant de organe în ultimii 10 ani.

- Condiţia de reşedinţă. Nu este prevăzută condiţia ca potenţialii adoptatori să locuiască pe teritoriul naţional o anumită perioadă înainte adopţiei. Totuşi, pentru încheierea adopţiei, este necesar ca cel puţin unul din părinţii adoptatori să vină în China pentru a prezenta personal documentele prevăzute de lege în faţa autorităţilor competente. Dacă numai unul dintre soţi face această călătorie, atunci trebuie să fie în posesia unei împuterniciri dată de celălalt soţ, legalizată de consulatul/ reprezentanţa diplomatică a Chinei în statul străin respectiv.

- Alte cerinţe: familia adoptatoare trebuie să aibă mai puţin de 5 copii cu vârsta sub 18 ani, iar cel mai mic copil să aibă vârsta de cel puţin 1 an (condiţia nu este aplicabilă familiei care adoptă un copil cu nevoi speciale). 
Nici unul din soţi nu trebuie să aibă cazier judiciar semnificativ; ambii soţi trebuie să aibă un comportament onorabil şi o ţinută etică corespunzătoare; nu trebuie să existe dovezi care să indice: violenţă domestică, abuz sexual, abandon sau abuz faţă de copil; folosirea de droguri/substanţe psihotropice prescrise pentru tulburări mentale; abuzul de alcool.

▪ Condiţii privind copilul adoptabil

Pot fi adoptaţi copiii a căror vârstă este de maximum 13 ani şi a căror disponibilitate pentru adopţia internaţională a fost făcută publică de birourile de stare civilă din cadrul prefecturilor provinciilor, din cadrul unei regiuni autonome sau al unei municipalităţi aflate în subordinea Guvernului Central.
Potrivit art.4 din Legea privind adopţiile, pot fi adoptaţi minorii sub vârsta de 14 ani care: sunt orfani; sunt abandonaţi sau au părinţi necunoscuţi; au părinţi cu situaţie materială dificilă şi nu îi pot creşte. 
Potrivit art.5 din aceiaşi lege, minorii pot fi încredinţaţi spre adopţie de: tutore (copii orfani); instituţiile de protecţie socială; părinţii care nu-şi pot creşte copilul din cauza unor dificultăţi deosebite.

▪ Dosarul de adopţie 
Cetăţenii străini care doresc să adopte un copil din China trimit dosarul de adopţie, prin intermediul organelor guvernamentale din statul în care îşi au reşedinţa/agenţiei pentru adopţii autorizate de Guvern, organizaţiei chineze autorizată pentru adopţii (activităţile acestor organizaţii sunt supravegheate de departamentele de stare civilă ale Consiliului de Stat). 
Dosarul conţine: cererea de adopţie internaţională; certificatele de naştere ale potenţialilor adoptatori; declaraţia privind statutul marital (certificat de căsătorie, de divorţ sau de deces sau declaraţia privind statutul de persoană necăsătorită); certificatele medicale; adeverinţă privind locul de muncă, venitul şi proprietăţile deţinute; certificatele de sănătate; certificatele de cazier judiciar; certificatul de bună purtare emis de organul de poliţie; raportul privind ancheta socială; certificatul de aprobare a adopţiei emis de autoritatea competentă din ţara de reşedinţă a adoptatorilor.
Documentele trebuie legalizate şi autentificate de consulatul/reprezentanţa diplomatică a Chinei în ţara respectivă.
(Măsuri pentru înregistrarea adopţiei…, art.4).
▪ Examinarea dosarului şi selectarea copilului adoptabil 

Agenţia chineză pentru adopţii examinează cererea de adopţie şi documentele prezentate de adoptator şi, în funcţie de dorinţa exprimată de acesta, selectează un copil dintre copiii declaraţi adoptabili (de  birourile de stare civilă din cadrul prefecturilor provinciilor, din cadrul unei regiuni autonome sau al unei municipalităţi aflate în subordinea Guvernului Central) care îndeplinesc condiţiile prevăzute de Legea privind adopţia.
Potenţialului adoptator i se transmit informaţii privind copilul adoptabil şi persoana care a încredinţat copilul spre adopţie, prin intermediul autorităţii guvernamentale străine/agenţiei de adopţii autorizate străine. Dacă acesta îşi exprimă acordul cu privire la copil, organizaţia chineză pentru adopţie îi transmite o notificare privind vizita în China în scopul adopţiei copilului. Organizaţia chineză pentru adopţie transmite notificarea şi birourilor de stare civilă competente care trebuie să aducă la cunoştinţa persoanei care a încredinţat copilul spre adopţie faptul că s-a exprimat consimţământul pentru adopţia copilului 
(Măsuri pentru înregistrarea adopţiei…, art.7). 
▪ Acordul privind adopţia şi înregistrarea adopţiei
 Adoptatorul străin încheie un acord de adopţie (în 3 exemplare) cu persoana care a încredinţat copilul spre adopţie. 
După încheierea acordului scris, părţile implicate au obligaţia de a înregistra adopţia la autorităţile de stare civilă competente din localitatea de reşedinţă a copilului adoptat.

Părţile acordului completează o cerere de înregistrare a adopţiei internaţionale a copilului, depun acordul privind adopţia şi următoarele documente:

- adoptatorii: notificarea privind vizita în China în scopul adopţiei; documentele de identitate şi fotografiile lor;

- persoana care a încredinţat copilul spre adopţie: notificarea exprimării consimţământului pentru adopţie primită de la autorităţile de stare civilă competente; cartea de reşedinţă, cartea de identitate şi fotografia copilului adoptat. 
(Măsuri pentru înregistrarea adopţiei…, art.9 şi 10).
▪ Eliberarea certificatului de înregistrare a adopţiei
În termen de 7 zile de la depunere, organul care înregistrează adopţia verifică documentele privind adoptatorii, adoptatul şi persoana care a încredinţat copilul spre adopţie. Dacă au fost îndeplinite condiţiile privind încheierea acordului de adopţie, adopţia se înregistrează şi se eliberează certificatul de înregistrare a adopţiei. Relaţia de adopţie îşi produce efectele de la data înregistrării.

După înregistrarea adopţiei, este necesară legalizarea documentului de adopţie de către notarul cu competenţe în legalizarea adopţiilor internaţionale din localitatea în care a fost înregistrată adopţia. 

(Măsuri pentru înregistrarea adopţiei…, art.11-12)
▪ Alte formalităţi
Înainte de a pleca din China cu copilul adoptat, adoptatorul, pe baza certificatului de înregistrare a adopţiei, îndeplineşte formalităţile de ieşire din ţară a copilului.

Adoptatorii străini achită o taxă pentru înregistrarea adopţiei, al cărei nivel este stabilit de stat. De asemenea, organizaţiile pentru adopţie – care sunt organizaţii caritabile non-profit pot impune plata unei taxe. Taxele pentru adopţie variază în funcţie de provincia în care a fost adoptat copilul. 

(Măsuri pentru înregistrarea adopţiei…, art.13-14)
SIRIA

▪ Siria nu este parte a Convenţiei de la Haga.

▪ Instituţia adopţiei nu este reglementată de dreptul islamic. 

▪ Relaţia dintre un copil orfan/fără părinţi şi tutorele acestuia se stabileşte conform normelor care reglementează instituţia “kafalah”
 (angajamentul unei persoane de a-şi asuma protecţia, educaţia şi întreţinerea unui copil abandonat). 
În principal, este vorba despre relaţia dintre persoana care îngrijeşte un copil orfan şi copilul aflat în îngrijire, în virtutea căreia: copilul îşi menţine numele de familie; copilul este moştenitorul părinţilor biologici; membrii familiei adoptive nu sunt consideraţi rude de sânge şi, ca atare, nu intră sub incidenţa dispoziţiilor legale privind căsătoria, putând fi astfel parteneri de căsătorie pentru copilul aflat sub îngrijire; toate bunurile copilului care provin din proprietatea familiei biologice sunt numai gestionate de părinţii care îl îngrijesc. “Kafalah” nu dă dreptul la filiaţie şi nici la succesiune.
Persoanele care îşi asumă acest angajament (în principal, rudele copilului) trebuie să fie musulmane, majore, apte din punct de vedere moral, medical, social şi financiar pentru a asigura “kafalah” şi să dispună de suficiente bunuri materiale şi bani pentru a asigura îngrijirea şi educaţia copilului. 
Regulile islamice definesc cu claritate faptul că familia “adoptivă” nu înlocuieşte familia biologică, accentuând, de asemenea, importanţa familiei cu rol de tutore al copilului unei alte persoane.  In lumea islamică, familia extinsă este vastă şi foarte puternică, cazurile de copii orfani fără nicio rudă care să-i poată îngriji fiind foarte rare.   
     
“Kafalah” este un concept juridic recunoscut de Convenţia privind drepturile copilului, adoptată de Adunarea Generală a Organizaţiei Naţiunilor Unite la 29 noiembrie 1989 (la art.20), ca măsură de protecţie a copilului care înlocuieşte adopţia.

“Art.20

1. Copilul care, temporar ori permanent, este lipsit de mediul său familial sau care, pentru protejarea intereselor sale, nu poate fi lăsat în acest mediu, are dreptul la protecţie şi asistenţă speciale din partea statului.

2. Statele părţi, în conformitate cu legislaţia naţională, trebuie să asigure acestui copil protecţie alternativă. 
3. Această protecţie poate include, mai ales, plasamentul familial, „kafalah“ din dreptul islamic, adopţia sau, în caz de necesitate, plasarea în instituţii corespunzătoare de îngrijire a copiilor. În alegerea uneia dintre aceste soluţii este necesar să se ţină seama în mod corespunzător de necesitatea unei anumite continuităţi în educarea copilului, precum şi de originea sa etnică, religioasă, culturală şi lingvistică.”

BRAZILIA

▪ Bază legală
Codul Civil

Legea nr.12.010 din 3 august 2009 de modificare a Legii privind statutul copiilor şi adolescenţilor
▪  Brazilia a ratificat Convenţia de la Haga.
▪ Comisia Federală Judiciară pentru Adopţie este autoritatea guvernamentală (Autoritatea Centrală în înţelesul Convenţiei de la Haga) care răspunde de adopţiile internaţionale; Comisia se află în subordinea Ministerului Justiţiei.

▪ Condiţii privind copiii adoptabili

Pot fi adoptaţi copiii care au împlinit vârsta de 5 ani, precum şi, indiferent de vârstă, grupuri formate din fraţi/surori şi copii cu nevoi speciale.
▪ Condiţii privind potenţialii adoptatori

Legea prevede obligaţia potenţialilor adoptatori de a locui în Brazilia, împreună cu copilul, o perioadă de minimum 15 zile – pentru copiii cu vârsta de sub 2 ani şi de minimum 30 de zile pentru copiii de peste 2 ani.

Pot adopta persoanele cu vârsta de peste 21 de ani, indiferent de statutul marital. Diferenţa dintre adoptatori şi copilul adoptat trebuie să fie de minimum 16 ani.

▪ Procedura de adopţie

Procedura de adopţie începe prin solicitarea, de către potenţialii adoptatori, a aprobării de a adopta, de la Comisia Federală Judiciară pentru Adopţie. Comisia emite certificatul de aprobare şi identifică copilul (copiii) eligibil (eligibili) pentru adopţie, din baza de date privind copiii adoptabili.
Dosarul potenţialilor părinţi adoptivi trebuie conţină: raportul privind ancheta socială realizată la domiciliul acestora; rapoartele de evaluare psihologică şi medicală; certificatul privind reşedinţa (dovada unei case aflate în proprietate sau a unui apartament închiriat  - inclusiv fotografii); fotografii ale familiei potenţialilor adoptatori; cazierul judiciar; declaraţia privind impozitul pe venit; copia certificatului de căsătorie; copii ale certificatelor de naştere; copia hotărârii de divorţ (dacă este cazul); copii ale paşapoartelor; copii ale textelor legale privind adopţia în vigoare în ţara de origine; declaraţia semnată privind luarea la cunoştinţă a faptului că adopţia în Brazilia este gratuită şi irevocabilă; declaraţia semnată privind luarea la cunoştinţă a obligaţiei de a nu stabili nici un contact în Brazilia cu părinţii biologici/tutorele copilului adoptat înaintea emiterii autorizării de către Autoritatea Centrală.
▪ Hotărârea definitivă privind adopţie se pronunţă de instanţa judecătorească.

       

NIGERIA

▪ Nigeria nu este parte a Convenţiei de la Haga.

▪ Legislaţia privind adopţia este foarte complexă şi variază de la stat la stat.
Potrivit legilor statelor din Nigeria, numai persoanele care au cetăţenie nigeriană (având dublă cetăţenie) pot încheia adopţii internaţionale în Nigeria.
▪ Condiţii privind potenţialii adoptatori

- Statut civil. Pot adopta atât persoane singure, cât şi cupluri căsătorite. O persoană singură nu poate adopta un copil de sex opus (decât în situaţii excepţionale). În ce priveşte cuplurile căsătorite, ambii soţi trebuie să aibă cetăţenie nigeriană. 

- Vârsta. În statele Abia, Akwa-Ibom, Anambra, Bayelsa, Cross River, Ebonyi, Enugu, Imo şi Rivers, potenţialii părinţi adoptivi trebuie să aibă cel puţin 25 de ani, iar diferenţa de vârstă dintre aceştia şi copil trebuie să fie de 21 de ani. În cazul cuplurilor căsătorite, cel puţin unul din soţi trebuie să îndeplinească condiţia de vârstă.

- Condiţia de reşedinţă. Potrivit legii, relaţia de familie dintre potenţialii adoptatori şi copilul adoptabil trebuie stabilită înainte ca hotărârea judecătorească de adopţie să rămână definitivă. 
Fiecare stat îşi stabileşte propria perioadă pentru stabilirea unei astfel de relaţii.

- Potenţialii adoptatori trebuie să aibă custodia temporară legală a copilului pe care urmează să-l adopte, pe o perioadă de minimum 3 luni, care precedă pronunţarea hotărârii judecătoreşti de adopţie. 

▪ Condiţii privind copiii adoptabili

Potrivit legii, pot fi adoptaţi copiii orfani/abandonaţi cu vârsta sub 16 ani (potrivit Legii din 1965 privind adopţia) sau 17 ani (potrivit Legii privind drepturile copilului). Legea care guvernează procesul de adopţie depinde de statul în care are loc adopţia.

▪ Procedura de adopţie
Nigeria’s Adoption Authority 

The Magistrate Court (from the state where the child resides)

The Process
The process for adopting a child from Nigeria generally includes the following steps:

1.  Choose an adoption service provider
2.  Apply to be found eligible to adopt
3.  Be matched with a child
4.  Adopt (or gain custody of) the child in Nigeria
5.  Apply for the child to be found eligible for orphan status
6.  Bring your child home

1.  Choose an Adoption Service Provider   

The recommended first step in adopting a child from Nigeria is to decide whether or not to use a licensed adoption service provider in the United States that can help you with your adoption.  Adoption service providers must be licensed by the U.S. state in which they operate.  The Department of State provides information on selecting an adoption service provider on its website.

2.  Apply to be Found Eligible to Adopt 

In order to adopt a child from Nigeria, you will need to meet the requirements of the Government of Nigeria and U.S. immigration law.  You must submit an application to be found eligible to adopt with the social welfare office in the state where the child resides in Nigeria.

To meet U.S. immigration requirements, you may also file an I-600A, Application for Advance Processing of an Orphan Petition with U.S. Department of Homeland Security’s U.S. Citizenship and Immigration Services to be found eligible and suitable to adopt.  

3.  Be Matched with a Child 

If you are eligible to adopt, and a child is available for intercountry adoption, the central adoption authority in Nigeria will provide you with a referral.  Each family must decide for itself whether or not it will be able to meet the needs of and provide a permanent home for a particular child.   

The child must be eligible to be adopted according to Nigeria’s requirements, as described in the Who Can Be Adopted section.  The child must also meet the definition of orphan under U.S. immigration law.  

4.  Adopt or Gain Legal Custody of Child in Nigeria 

The process for finalizing the adoption (or gaining legal custody) in Nigeria generally includes the following:

· Role of Adoption Authority:  The social welfare office of the state where the child is located is considered the adoption authority.  The application for adoption originates from this office.  Prospective adoptive parents should not attempt to begin the adoption process through any other local officials.  The government office that adjudicates local adoptions in Nigeria is the magistrate court of the state where the child is located.

· Role of the Court:  In most Nigerian states, the adoption process begins when an application for an adoption order is made in accordance with local requirements and submitted to the registrar of the competent court.  The court then assigns a guardian ad litem for the child to represent him/her in the adoption proceedings.  The guardian ad litem is the social welfare officer in charge of the area where the juvenile resides, or a probation officer or some other person suitably qualified in the opinion of the court of assignment.  The guardian ad litem investigates the circumstances related to the proposed adoption and files a report to the court.  The guardian ad litem represents the child's interests until the magistrate questions the prospective adoptive parents and grants the adoption order giving legal custody to the adoptive parents. 

The guardian ad litem investigates the circumstances relevant to the proposed adoption and reports in writing to the court.  Prospective adoptive parents must inform the social welfare officer of their intention to adopt at least three months before the court order is made.  For at least three consecutive months immediately preceding an adoption order, the child must have been in the physical care and legal custody of the applicant parents in Nigeria.  An applicant cannot have the child reside with another family member in lieu of living with the applicant, even if a Power of Attorney is in effect. 

The social welfare officer visits the home of the adoptive parents until the officer is satisfied that the juvenile is settled and the prospective adoptive parents are capable of looking after him or her.  Then, the social welfare officer submits a positive recommendation in writing to the court.  The magistrate will meet the adoptive parents in court to confirm their suitability and will issue or deny the adoption order. 

After the adoption order has been issued, adoptive parents should obtain a new birth certificate for the child listing them as the child's parents.  In some states, after the adoption has been granted, the adoptive parents must obtain the court's permission to remove the child from Nigerian jurisdiction, either temporarily or permanently.  In addition, the social welfare officer might be required to submit a letter to the Nigerian immigration office, stating that the adoptive parents are now the legal parents of the child.  This letter permits the adopting parents to apply for a passport to take the child out of Nigeria. 

Note:  Proxy adoptions are not valid in Nigeria.  Adoptive parents who complete adoptions by proxy risk having their I-600 petitions returned to USCIS for revocation.
· Role of Adoption Agencies:  The U.S. Consulate is not aware of any legally recognized Nigerian agencies that assist adopting parents or any licensed Nigerian adoption agencies.  Prospective adoptive parents can seek assistance from a Nigerian attorney to facilitate the adoption process.  The U.S. Consulate maintains a list of attorneys that have identified themselves as willing to provide legal services to U.S. citizens but cannot make any endorsements based on an assessment of the quality or the type of services the attorney provides.

· Adoption Application:  The application is submitted to the registrar of the competent court.

· Time Frame:  Adoption procedures can take a few months to more than a year depending on the child's state of origin and the evidence presented.

· Adoption Fees:  Fees, including fees to an agency or the orphanage, attorney fees, court costs and costs to get official paperwork, such as a birth certificate, are estimated to run into the hundreds of dollars per child.  The U.S. Consulate estimates that a standard adoption in Nigeria would cost approximately $500 in fees not including fees paid for the I-600, I-600A or the immigrant visa.

· Documents Required:  The paperwork involved in Nigerian adoptions is extensive and time-consuming to locate.  Prospective adoptive parents are advised to consult with a Nigerian attorney about the document requirements of the state from which they are adopting. 

The following is a list of some of the required documents: 

· Birth certificates 

· Marriage certificates 

· Divorce decrees (where applicable)

· Proof of Nigerian citizenship

· Proof of U.S. citizenship

· Financial documentation – proof of financial assets

· Police reports

Note:  Additional documents may be requested.

· Authentication of Documents:  You may be asked to provide proof that a document from the United States is authentic.  If so, the Department of State, Authentications Office may be able to assist.

5.  Apply for the Child to be Found Eligible for Orphan Status
After you finalize the adoption (or gain legal custody) in Nigeria, the Department of Homeland Security, U.S. Citizenship and Immigration Services must determine whether the child meets the definition of orphan under U.S. immigration law.  You will need to file a Form I-600, Petition to Classify Orphan as an Immediate Relative.  

6.  Bring Your Child Home

Once your adoption is complete (or you have obtained legal custody of the child), you need to apply for several documents for your child before you can apply for a U.S. immigrant visa to bring your child home to the United States:

Birth Certificate
If you have finalized the adoption in Nigeria, you will first need to apply for a new birth certificate for your child.  Your name will be added to the new birth certificate. 
If you have been granted custody for the purpose of adopting the child in the United States, the birth certificate you obtain will, in most cases, not yet include your name.

Birth certificates in Nigeria are issued by the National Population Commission (NPC).  The NPC has offices co-located within most local government authority (LGA) offices throughout the country and applicants must go to the LGA office with jurisdiction in the area where the adoption occurred in order to obtain the birth certificate.  Birth certificates from NPC are documents which are normally filled by hand and can commonly including spelling mistakes or other problems. Applicants are encouraged to check the accuracy of documents obtained in Nigeria as visa regulations require that the spelling and other biographical information be consistent across official documents.

Nigeria Passport
Your child is not yet a U.S. citizen, so he/she will need a travel document or passport from Nigeria.

In some states, after the adoption has been granted, the adoptive parents must obtain the court's permission to remove the child from Nigerian jurisdiction, either temporarily or permanently.  In addition, the social welfare officer might be required to submit a letter to the Nigerian immigration office, stating that the adoptive parents are now the legal parents of the child.  This letter permits the adopting parents to apply for a passport to take the child out of Nigeria.

Applicants can apply for a Nigerian passport in the Nigerian Immigration Service office of the jurisdiction in which the adoption took place or where they reside.  There is a fee for obtaining a passport.  The Nigerian passport may take a week or more to obtain depending on conditions. Applicants are encouraged to check the accuracy of documents obtained in Nigeria as visa regulations require that the spelling and other biographical information be consistent across official documents.

U.S. Immigrant Visa
After you obtain the new birth certificate and passport for your child and you have filed Form I-600, Petition to Classify Orphan as an Immediate Relative, you then need to apply for a U.S. immigrant visa for your child from the U.S. Consulate General in Lagos.  This immigrant visa allows your child to travel home with you.  As part of this process, the consular officer must be provided the Panel Physician’s medical report on the child.  

Most applications for an immigrant visa for an adopted child at the U.S. Consulate will undergo full field investigations in the state where the adoption took place to verify the authenticity of the information provided in the adoption decrees, I-600 petitions and supporting documents.  This investigation also serves to verify that the child is an orphan as defined by U.S. immigration law and may include both documentary reviews and interviews with persons connected to the child's case.  For security reasons, U.S. government personnel are frequently restricted from traveling to certain parts of the country, causing these investigations to take an average of six months. 

You can find instructions for applying for an immigrant visa on the U.S. Consulate General, Lagos’ website.

Visa issuance after the final interview generally takes 72 hours and the U.S. Consulate General in Lagos strongly advises that applicants do not book any travel plans until they have their visa(s) in hand.

Note:  Although the U.S. Embassy is in Nigeria’s capital (Abuja), immigrant visa cases are reviewed only at the U.S. Consulate General in Lagos.

Child Citizenship Act 
For adoptions finalized abroad prior to the child’s entry into the United States:  A child will acquire U.S. citizenship upon entry into the United States if the adoption was finalized prior to entry and the child otherwise meets the requirements of the Child Citizenship Act of 2000.  

For adoptions finalized after the child’s entry into the United States:  An adoption will need to be completed following your child’s entry into the United States for the child to acquire U.S. citizenship.  

*Please be aware that if your child did not qualify to become a citizen upon entry to the United States, it is very important that you take the steps necessary so that your child does qualify as soon as possible.  Failure to obtain citizenship for your child can impact many areas of his/her life including family travel, eligibility for education and education grants, and voting.  
Read more about the Child Citizenship Act of 2000. 

- Certificatul de eligibilitate pentru adopţie se eliberează de serviciul de protecţie socială competent teritorial din statul în care copilul domiciliază, pe baza cererii de adopţie depusă de potenţialii adoptatori.
- După recunoaşterea eligibilităţii de a adopta, autoritatea pentru adopţie propune copilul disponibil pentru adopţia internaţională.

- În majoritatea statelor nigeriene, cererea pentru pronunţarea hotărârii de adopţie (completată în conformitate cu cerinţele locale) se depune la registratura tribunalului competent. Tribunalul desemnează un apărător legal
 (guardian ad litem) care să reprezinte copilul în procedura de adopţie. Acesta examinează circumstanţele legate de adopţia propusă şi întocmeşte un raport pentru instanţă. Apărătorul legal reprezintă interesele copilului până la data pronunţării de către instanţă a hotărârii de adopţie, când părinţii adoptivi obţin custodia legală a copilului adoptat. 
Copilul adoptabil trebuie să se afle în îngrijirea fizică şi în custodia temporară a potenţialilor adoptatori (în Nigeria) cel puţin 3 luni consecutiv, înainte de data pronunţării hotărârii judecătoreşti de adopţie. În această perioadă, funcţionarul serviciului de protecţie socială face vizite la locuinţa potenţialilor adoptatori pentru a evalua modul de integrare a minorului în familia acestora. Constatările fac subiectul unei scrisori de recomandare pe care funcţionarul o trimite instanţei judecătoreşti competente.
Adopţia este încuviinţată (sau nu) de instanţă, prin hotărâre judecătorească.

După obţinerea hotărârii judecătoreşti de încuviinţare a adopţiei, părinţii adoptivi fac demersurile necesare pentru obţinerea unui nou certificat de naştere al copilului adoptat, în care figurează ca părinţi ai acestuia.
În unele state din Nigeria, după încuviinţarea adopţiei, părinţii adoptivi trebuie să obţină aprobarea instanţei judecătoreşti pentru plecarea copilului (temporară sau permanentă) de pe teritoriul ţării. 

Tot în acest scop, funcţionarul serviciului de protecţie social notifică serviciului de emigrare faptul că părinţii adoptivi sunt părinţii legali ai copilului adoptat. Notificarea permite obţinerea paşaportului pentru copilul adoptat.

� Intercountry Adoption Act of 2000 – Overview


https://www.childwelfare.gov/systemwide/laws_policies/federal/index.cfm?event=federalLegislation.viewLegis&id=51


� Québec Legislative Framework Concerning Intercountry Adoption


http://www.adoption.gouv.qc.ca/en_adoption_internationale_cadre_legislatif.phtml





� Types of adoption: International adoption


http://www.adoptiveparents.ca/adopt101_typesofadoption3.shtml


� Adoption en Russie - Information sur les règles d’adoption des enfants – citoyens de Fédération de Russie, pour des citoyens de nationalité étrangère, autorités, organistions d’adoption des enfants pour mise en place sur le site de Ministère de l'Éducation et des Sciences de Fédération de Russie  


http://www.adoptinrussia.ru/fr/





� Adoption Law of the People’s Republic of China


http://www.china.org.cn/china/LegislationsForm2001-2010/2011-02/12/content_21908201.htm


� Measures for Registration of Adoption of Children by Foreigners in the People’s Republic of China


http://www.china-ccaa.org/site/infocontent/ZCFG_20051009060349546_en.htm


� Adopting a Child in Islam - Islamic legal rulings about foster parenting and adoption


http://islam.about.com/cs/parenting/a/adoption.htm


� Denumirea provine din cuvântul “a hrăni”.


� Convention on the Rights of the Child,  Adopted and opened for signature, ratification and accession by General Assembly resolution 44/25 of 20 November 1989,   entry into force 2 September 1990, in accordance with article 49


http://www.ohchr.org/en/professionalinterest/pages/crc.aspx


� Carmen Oana Mihăilă, Mihaela Ioana Teacă, “Adopţia reglementată de alte state”, STUDIA Universitatea Babeş-Bolyai, IURISPRUDENTIA, Nr.1/2008


� HYPERLINK "http://studia.law.ubbcluj.ro/articol.php?articolId=166" ��http://studia.law.ubbcluj.ro/articol.php?articolId=166�





� Intercountry Adoption – Nigeria


Bureau of Consular Affairs – U.S. Department of State


http://adoption.state.gov/country_information/country_specific_info.php?country-select=nigeria


� Apărătorul legal este un funcţionar al serviciului de protecţie socială competent teritorial în raza în care locuieşte minorul sau o altă persoană considerată de tribunal ca fiind calificată.

